title: Σύσταση του Συμβουλίου, της 27ης Μαρτίου 2007 , σχετικά με την επικαιροποίηση για το 2007 των γενικών προσανατολισμών των οικονομικών πολιτικών των κρατών μελών και της Κοινότητας και σχετικά με την εφαρμογή των πολιτικών απασχόλησης των κρατών μελών

text:
               3.4.2007

               EL

               Επίσημη Εφημερίδα της Ευρωπαϊκής Ένωσης

               L 92/23

      ΣΫΣΤΑΣΗ ΤΟΥ ΣΥΜΒΟΥΛΊΟΥ

   της 27ης Μαρτίου 2007
   σχετικά με την επικαιροποίηση για το 2007 των γενικών προσανατολισμών των οικονομικών πολιτικών των κρατών μελών και της Κοινότητας και σχετικά με την εφαρμογή των πολιτικών απασχόλησης των κρατών μελών
   (2007/209/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 99 παράγραφος 2 και το άρθρο 128 παράγραφος 4,
   τη σύσταση της Επιτροπής,
   τα συμπεράσματα του Ευρωπαϊκού Συμβουλίου της 8ης και 9 Μαρτίου 2007,
   τη γνώμη της Επιτροπής Απασχόλησης,
   Εκτιμώντας τα ακόλουθα:

               (1)

               Το εαρινό Ευρωπαϊκό Συμβούλιο του 2005 ανανέωσε τη στρατηγική της Λισσαβόνας επικεντρώνοντας την προσοχή του στην ανάπτυξη και την απασχόληση.

               (2)

               Το Συμβούλιο εξέδωσε τον Ιούλιο του 2005 σύσταση σχετικά με τις ολοκληρωμένες κατευθυντήριες γραμμές για τις οικονομικές πολιτικές των κρατών μελών και της Κοινότητας (2005-2008) (1) και απόφαση για τις κατευθυντήριες γραμμές των πολιτικών απασχόλησης των κρατών μελών (2), που αποτελούν από κοινού τις «ολοκληρωμένες κατευθυντήριες γραμμές για την ανάπτυξη και την απασχόληση».

               (3)

               Τα κράτη μέλη κλήθηκαν να λάβουν υπόψη τις ολοκληρωμένες κατευθυντήριες γραμμές για την ανάπτυξη και την απασχόληση στα εθνικά προγράμματα μεταρρυθμίσεων σχετικά με τις οικονομικές πολιτικές και τις πολιτικές απασχόλησης.

               (4)

               Τον Οκτώβριο του 2005, όλα τα κράτη μέλη υπέβαλαν τα εθνικά προγράμματα μεταρρυθμίσεων (ΕΠΜ), τα οποία αποτέλεσαν το αντικείμενο αξιολόγησης της Επιτροπής και έκθεσης που υποβλήθηκε στο εαρινό Ευρωπαϊκό Συμβούλιο του 2006.

               (5)

               Το εαρινό Ευρωπαϊκό Συμβούλιο του 2006 έλαβε γνώση αυτών των εγγράφων και προσδιόρισε τέσσερις τομείς προτεραιότητας (έρευνα και ανάπτυξη και καινοτομία, επιχειρηματικό περιβάλλον, δυνατότητες απασχόλησης και ολοκληρωμένη πολιτική ενέργειας) στους οποίους ενέκρινε περιορισμένο αριθμό ειδικών δράσεων και κάλεσε τα κράτη μέλη να τις υλοποιήσουν πριν από τα τέλη του 2007.

               (6)

               Σύμφωνα με τα συμπεράσματα του εαρινού Ευρωπαϊκού Συμβουλίου του 2006, τα κράτη μέλη υπέβαλαν τις ετήσιες εκθέσεις τους για την εφαρμογή των εθνικών προγραμμάτων μεταρρυθμίσεων.

               (7)

               Οι συγκεκριμένες ετήσιες εκθέσεις εφαρμογής αναλύθηκαν από την Επιτροπή η οποία παρουσίασε τα συμπεράσματά της στην ετήσια έκθεση προόδου 2007 (3).

               (8)

               Στη βάση της συγκεκριμένης ανάλυσης, θα πρέπει να διατυπωθούν ορισμένες συστάσεις. Προκειμένου να κατοχυρωθεί η συνεκτική και ολοκληρωμένη εφαρμογή της στρατηγικής της Λισσαβόνας για την ανάπτυξη και την απασχόληση, οι ιδιαίτερες συστάσεις για κάθε χώρα όσον αφορά την οικονομική πολιτική και την πολιτική απασχόλησης θα πρέπει τώρα να θεσπιστούν σε ενιαία πράξη. Αυτή η προσέγγιση αντικατοπτρίζει την ολοκληρωμένη διάρθρωση των εθνικών προγραμμάτων μεταρρυθμίσεων και των εκθέσεων εφαρμογής καθώς και την απαραίτητη συνοχή μεταξύ των κατευθυντηρίων γραμμών για την απασχόληση και των γενικών προσανατολισμών των οικονομικών πολιτικών του άρθρου 99 παράγραφος 2, όπως τονίζεται στο άρθρο 128 παράγραφος 2 τελευταία φράση.

               (9)

               Προκειμένου να εξασφαλιστεί η πλήρης εφαρμογή της στρατηγικής της Λισσαβόνας για την ανάπτυξη και την απασχόληση, η παρούσα σύσταση πρέπει επίσης να συμπεριλάβει ειδικές συστάσεις προς τα κράτη μέλη που ανήκουν στη ζώνη ευρώ.

               (10)

               Το Ευρωπαϊκό Κοινοβούλιο εξέδωσε ψήφισμα σχετικά με την παρούσα σύσταση (4),

         ΣΥΝΙΣΤΑ στα κράτη μέλη να αναλαμβάνουν δράση σύμφωνα με τους προσανατολισμούς που καθορίζονται στο παράρτημα και να προβαίνουν σε απολογισμό σχετικά με την παρακολούθηση αυτών των δράσεων στις ετήσιες εκθέσεις τους για την εφαρμογή των εθνικών προγραμμάτων μεταρρυθμίσεων στο πλαίσιο της ανανεωμένης στρατηγικής της Λισσαβόνας για την ανάπτυξη και την απασχόληση.

      Βρυξέλλες, 27 Μαρτίου 2007.

            Για το Συμβούλιο

            Ο Πρόεδρος

         P. STEINBRÜCK

      (1)  ΕΕ L 205 της 6.8.2005, σ. 28.

      (2)  ΕΕ L 205 της 6.8.2005, σ. 21.

      (3)  COM(2006) 816, μέρος ΙΙ.

      (4)  Γνώμη που διατυπώθηκε στις 15 Φεβρουαρίου 2007 (δεν έχει ακόμα δημοσιευθεί στην Επίσημη Εφημερίδα).

      ΠΑΡΑΡΤΗΜΑ
      ΒΕΛΓΙΟ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Το Βέλγιο σημείωσε ικανοποιητική πρόοδο όσον αφορά την εφαρμογή και την ενίσχυση του εθνικού προγράμματος μεταρρυθμίσεων 2005-2008. Παρά το γεγονός ότι υπάρχει κάποιος κίνδυνος για τη βιωσιμότητα των δημόσιων οικονομικών, λαμβανομένης υπόψη της γήρανσης του πληθυσμού, συνολικά το πλαίσιο της πολιτικής είναι το κατάλληλο. Παρά τη μέτρια πρόοδο στον τομέα της έρευνας και ανάπτυξης, το Βέλγιο εφαρμόζει τα ανακοινωθέντα μέτρα στο μικροοικονομικό τομέα και ενισχύει τις υφιστάμενες μεταρρυθμίσεις για να αυξήσει τις επενδύσεις. Η εικόνα που παρουσιάζεται στον τομέα της απασχόλησης είναι πιο αμφιλεγόμενη και απαιτούνται διαβήματα για να επιτευχθούν οι ευρωπαϊκοί στόχοι όσον αφορά τα ποσοστά απασχόλησης, κυρίως για τους ηλικιωμένους. Το Βέλγιο έθεσε σε εφαρμογή σειρά μέτρων για να τηρήσει τις δεσμεύσεις που αναλήφθηκαν από το Ευρωπαϊκό Συμβούλιο την άνοιξη του 2006.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων του Βελγίου και της εφαρμογής του συμπεριλαμβάνονται: η σταθερή πτωτική τάση του δείκτη δημοσίου χρέους· η σταθεροποίηση στην ένταση της E&A έπειτα από μια μείωση κατά το 2002-2003· η δημιουργία ομάδων και πόλων ανταγωνιστικότητας· η βελτίωση της κατάστασης στον τομέα της μεταφοράς των οδηγιών που αφορούν την εσωτερική αγορά· τα συμπληρωματικά μέτρα που θεσπίστηκαν στον τομέα της βελτίωσης του κανονιστικού πλαισίου και της ενίσχυσης της διοικητικής απλούστευσης· η στρατηγική για την προώθηση της δημιουργίας νέων επιχειρήσεων· οι δράσεις που προορίζονται να βελτιώσουν το εναλλακτικό σύστημα εκμάθησης· τέλος, η επίσημη αναγνώριση των αποκτώμενων δεξιοτήτων και η ποιότητα του συστήματος τεχνικής εκπαίδευσης.

                  4.

                  Οι τομείς δράσης στο βελγικό εθνικό πρόγραμμα μεταρρυθμίσεων, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: η μείωση του φορολογικού βάρους στην εργασία και η μείωση των περιφερειακών διαφορών όσον αφορά την ανεργία και την απασχόληση. Σύμφωνα με τα ανωτέρω συνιστάται στο Βέλγιο:

                              —

                              παράλληλα με τη βελτίωση της δημοσιονομικής πολιτικής του, να εντατικοποιήσει τις προσπάθειές του για να μειώσει τη φορολογική πίεση στην εργασία και να προσεγγίσει κατ’ αυτόν τον τρόπο το μέσο όρο των γειτονικών χωρών, ιδίως με τη μείωση της «φορολογικής σφήνας» (tax wedge) για τους ελάχιστα ειδικευμένους εργαζόμενους,

                              —

                              να θεσπίσει νέα μέτρα με σκοπό να μειώσει τις περιφερειακές διαφορές όσον αφορά την ανεργία και την απασχόληση μέσω μιας σφαιρικής οικονομικής στρατηγικής, περιλαμβανομένων δυναμικών πολιτικών στην αγορά εργασίας καθώς και πολιτικών επανένταξης και εκπαίδευσης.

                  5.

                  Επιπλέον, θα είναι σημαντικό για το Βέλγιο, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: να εξασφαλίσει τη μακροπρόθεσμη βιωσιμότητα των δημόσιων οικονομικών· να καθορίσει συμπληρωματικά μέτρα και πολιτικές για τη μείωση των εκπομπών· να βελτιώσει τον ανταγωνισμό στην αγορά φυσικού αερίου και ηλεκτρικής ενέργειας, κυρίως με τη δημιουργία ανεξάρτητων και αποτελεσματικών ρυθμιστικών αρχών και με τη θέσπιση συμπληρωματικών μέτρων όσον αφορά τους διαχειριστές των δικτύων μεταφοράς και διανομής· τέλος, να αυξήσει το ποσοστό απασχόλησης των ηλικιωμένων εργαζομένων και των ευάλωτων ομάδων, κυρίως καθιστώντας ακόμη αυστηρότερα τα κριτήρια επιλεξιμότητας για τα καθεστώτα πρόωρης συνταξιοδότησης και ενισχύοντας προληπτικές (εκπαίδευση, κατάρτιση) και δυναμικές πολιτικές στην αγορά εργασίας.

            ΤΣΕΧΙΚΗ ΔΗΜΟΚΡΑΤΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Τσεχική Δημοκρατία σημείωσε περιορισμένη πρόοδο κατά την εφαρμογή του εθνικού προγράμματος μεταρρυθμίσεων: σε πολλούς τομείς, η πρόοδος δεν είναι σαφής, ορισμένες μεταρρυθμίσεις έχουν αναβληθεί, ενώ άλλες δεν έχουν καν ξεκινήσει. Εντούτοις, η ισχυρή οικονομική ανάπτυξη θα πρέπει να διευκολύνει τις μεταρρυθμίσεις. Υπάρχουν ορισμένοι κίνδυνοι στο μακροοικονομικό τομέα, ιδιαίτερα όσον αφορά τη μεσοπρόθεσμη δημοσιονομική εξυγίανση και την μακροπρόθεσμη βιωσιμότητα των δημόσιων οικονομικών στο πλαίσιο ενός γηράσκοντος πληθυσμού. Η Τσεχική Δημοκρατία εξελίσσεται σχετικά καλά στο μικροοικονομικό τομέα. Μολονότι οι ιδιωτικές δαπάνες για έρευνα και ανάπτυξη εξελίσσονται ευνοϊκά, η συνολική πρόοδος που σημειώνεται στις πολιτικές Ε&Α είναι μέτρια. Στον τομέα της απασχόλησης, πρέπει να καταβληθούν συμπληρωματικές προσπάθειες εάν η χώρα επιθυμεί να ανταποκριθεί στη βασική πρόκληση της βελτίωσης της ευελιξίας της αγοράς εργασίας. Η πρόοδος που έχει σημειωθεί όσον αφορά την τήρηση των δεσμεύσεων που αναλήφθηκαν κατά το εαρινό Ευρωπαϊκό Συμβούλιο του 2006 είναι εξίσου άνιση.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων της Τσεχικής Δημοκρατίας και της εφαρμογής του συμπεριλαμβάνονται: τα θετικά μέτρα που στοχεύουν στην αύξηση του ελέγχου και της διαφάνειας των δημόσιων οικονομικών, στη βελτίωση της νομοθεσίας και του περιβάλλοντος των επιχειρήσεων, στην αναμόρφωση των προγραμμάτων της πρωτοβάθμιας και δευτεροβάθμιας εκπαίδευσης, στην ενθάρρυνση της συμμετοχής στην τριτοβάθμια εκπαίδευση και στην αξιοποίηση της εργασίας.

                  4.

                  Οι τομείς δράσης στο εθνικό πρόγραμμα μεταρρυθμίσεων της Τσεχικής Δημοκρατίας, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: η βιωσιμότητα των δημόσιων οικονομικών, στο μέτρο που ο προϋπολογισμός 2007 προβλέπει υπέρβαση του ανώτατου ορίου δαπανών και αύξηση του ελλείμματος· η αύξηση του ποσού δημόσιων δαπανών έρευνας και ανάπτυξης και η βελτίωση της αποτελεσματικότητάς τους· η βελτίωση της ασφάλειας και της ευελιξίας στην αγορά εργασίας· η βελτίωση της αποτελεσματικότητας και της ισοτιμίας στην εκπαίδευση και την κατάρτιση και η αύξηση της συμμετοχής στη δια βίου μάθηση. Σύμφωνα με τα ανωτέρω συνιστάται στην Τσεχική Δημοκρατία:

                              —

                              να λάβει μέτρα με στόχο να θέσει σε εφαρμογή τις μεταρρυθμίσεις των συστημάτων συνταξιοδότησης και ιατρικής περίθαλψης, με βάση κυρίως την έκθεση του 2005 για τις συντάξεις, η οποία συγκεντρώνει τις απόψεις όλων των μερών και ορίζει ένα χρονοδιάγραμμα για την εφαρμογή τους, με σκοπό να βελτιωθεί η μακροπρόθεσμη βιωσιμότητα των δημόσιων οικονομικών,

                              —

                              να ενισχύσει τις προσπάθειες που καταβάλει για τη βελτίωση της συνεργασίας μεταξύ των επιχειρήσεων, των πανεπιστημίων και των δημόσιων ιδρυμάτων Ε&Α, αυξάνοντας παράλληλα το ποσό των δημόσιων επενδύσεων στον τομέα έρευνας και ανάπτυξης και βελτιώνοντας την αποτελεσματικότητά τους,

                              —

                              να εκσυγχρονίσει περαιτέρω την προστασία της απασχόλησης, συμπεριλαμβανομένης της νομοθεσίας και των συστημάτων φορολογίας και παροχών, να βελτιώσει την αποτελεσματικότητα και την ισοτιμία στην εκπαίδευση και κατάρτιση, ιδίως όσον αφορά το βαθμό ανταπόκρισής τους στις ανάγκες της αγοράς εργασίας, να προσφέρει κίνητρα για επενδύσεις στην κατάρτιση, κυρίως όσον αφορά τους ελάχιστα ειδικευμένους και μεγάλης ηλικίας εργαζόμενους, και να αυξήσει τη διαφοροποίηση στην τριτοβάθμια εκπαίδευση.

                  5.

                  Επιπλέον, θα είναι σημαντικό για την Τσεχική Δημοκρατία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: να βελτιώσει το σύστημα έκδοσης διπλωμάτων ευρεσιτεχνίας και προστασίας των δικαιωμάτων βιομηχανικής ιδιοκτησίας· να επιταχύνει την πρόοδο στον τομέα των ΤΠΕ, κυρίως κατά την εφαρμογή και τον έλεγχο της ανάπτυξης ενός πλήρως ευνοϊκού νομικού περιβάλλοντος για την ηλεκτρονική διοικητική πρακτική (e-Government)· να υλοποιήσει το στόχο της μείωσης του διοικητικού φόρτου που βαρύνει τις επιχειρήσεις· να αναπτύξει περαιτέρω την πρόσβαση σε χρηματοδότηση για τις καινοτόμες επιχειρήσεις· να αναπτύξει δεσμούς μεταξύ εθνικών και αλλοδαπών εταιρειών· να εισαγάγει το επιχειρηματικό πνεύμα στα σχολικά προγράμματα· να ενσωματώσει καλύτερα τις μειονεκτούσες ομάδες στην αγορά εργασίας· να μειώσει τις περιφερειακές διαφορές όσον αφορά την απασχόληση· να συμβιβάσει την επαγγελματική και την οικογενειακή ζωή· να καλύψει τις διαφορές αμοιβών μεταξύ ανδρών και γυναικών και να βελτιώσει τη στρατηγική παράτασης του ενεργού βίου.

            ΔΑΝΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Δανία έχει σημειώσει πολύ ικανοποιητική πρόοδο κατά την εφαρμογή του εθνικού προγράμματος μεταρρυθμίσεων και των συμπερασμάτων του εαρινού Ευρωπαϊκού Συμβουλίου του 2006. Η συμφωνία του 2006 για την κοινωνική ευημερία της επέτρεψε να ενισχύσει τη στρατηγική της μεταρρυθμίσεων, τόσο από την άποψη της μακροοικονομικής πολιτικής όσο και από την άποψη της πολιτικής απασχόλησης και να υλοποιήσει σημαντικές προόδους επιτυγχάνοντας εθνική συναίνεση σχετικά με τις μεταρρυθμίσεις. Η Δανία σημείωσε επίσης πρόοδο στον τομέα των μικροοικονομικών πολιτικών, κυρίως όσον αφορά τον ανταγωνισμό.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων της Δανίας και της εφαρμογής του, συμπεριλαμβάνονται: ο συνολικός και συνεκτικός χαρακτήρας της στρατηγικής μεταρρυθμίσεων, που αποτελεί σημείο αναφοράς για τα άλλα κράτη μέλη· ο συνδυασμός μιας μεσοπρόθεσμης και μιας μακροπρόθεσμης προσέγγισης, ενισχυμένης με τη συστηματική διαβούλευση με τα ενδιαφερόμενα μέρη· η εφαρμογή της «ευελιξίας με ασφάλεια» στην αγορά εργασίας· η συνολική μακροοικονομική στρατηγική που στοχεύει στη μακροπρόθεσμη δημοσιονομική σταθεροποίηση, συμπεριλαμβανομένου του περιορισμού των δαπανών, σε δημοσιονομικά πλεονάσματα και σε ταχεία μείωση του δημόσιου χρέους· τέλος, τα εξορθολογιστικά μέτρα που προορίζονται να αυξήσουν μακροπρόθεσμα την προσφορά εργατικού δυναμικού, και ιδιαίτερα η συμφωνία που αποβλέπει στην καθυστέρηση της πρόωρης συνταξιοδότησης.

                  4.

                  Επιπλέον, θα είναι σημαντικό για τη Δανία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: μέτρα που προορίζονται να αυξήσουν μεσοπρόθεσμα έως το 2015 την προσφορά εργατικού δυναμικού, και κυρίως νέες πρωτοβουλίες για τη βελτίωση των κινήτρων για εργασία και συμπληρωματικά μέτρα για την ένταξη ηλικιωμένων εργαζομένων και μεταναστών στην αγορά εργασίας· εξακολούθηση των προτεινόμενων μεταρρυθμίσεων στο δίκαιο του ανταγωνισμού και κατοχύρωση ότι οι νέες αρμοδιότητες ανταγωνισμού ασκούνται αυστηρά από τις οικείες αρχές· συμπληρωματικά μέτρα σχετικά με την ενεργειακή διασυνδεδεμένη προμήθεια, για να βελτιωθεί η λειτουργία των αγορών φυσικού αερίου και ηλεκτρικής ενέργειας· καθορισμός συμπληρωματικών πολιτικών και μέτρων με σκοπό να μειωθούν οι εκπομπές· και τέλος, ενίσχυση των υφιστάμενων στοχοθετημένων μέτρων για τη βελτίωση του επιπέδου της πρωτοβάθμιας και της δευτεροβάθμιας εκπαίδευσης και για την αύξηση του αριθμού φοιτητών που ολοκληρώνουν τον κύκλο ανώτερης δευτεροβάθμιας ή τριτοβάθμιας εκπαίδευσης, σε περίπτωση που τα μέτρα αποδειχθούν ανεπαρκή για την επίτευξη των καθορισμένων φιλόδοξων στόχων.

            ΓΕΡΜΑΝΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Κατά γενικό τρόπο, η Γερμανία σημείωσε ικανοποιητική πρόοδο κατά την εφαρμογή του εθνικού προγράμματος μεταρρυθμίσεων και ιδιαίτερα σε σχέση με τις βασικές μακροοικονομικές και μικροοικονομικές προκλήσεις και με τις δράσεις προτεραιότητας. Η πρόοδος στον τομέα της απασχόλησης υπήρξε βραδύτερη. Η Γερμανία ανταποκρίνεται ικανοποιητικά καλά στις δεσμεύσεις που ορίστηκαν στο εαρινό Ευρωπαϊκό Συμβούλιο του 2006.

                  3.

                  Μεταξύ των θετικών στοιχείων των μεταρρυθμίσεων του 2006 συμπεριλαμβάνεται η πρόοδος που σημειώθηκε στον τομέα της εξυγίανσης και της βιωσιμότητας των δημόσιων οικονομικών, καθώς και η εφαρμογή διαφόρων μέτρων για βελτίωση της νομοθεσίας, όπως η ίδρυση ενός ανεξάρτητου συμβουλίου σε ομοσπονδιακό επίπεδο για τις αξιολογήσεις επιπτώσεων (Normenkontrollrat) και το εργαλείο ενημέρωσης με βάση το Διαδίκτυο «Startothek» για τη δημιουργία επιχειρήσεων. Άλλα ισχυρά επιτεύγματα σημειώθηκαν στον τομέα της κοινωνίας της γνώσης (Ε&Α και καινοτομία) καθώς και στη μεγαλύτερη προβολή που δόθηκε στα μέτρα ένταξης των άνεργων ατόμων μεγαλύτερης ηλικίας.

                  4.

                  Οι τομείς δράσης στο γερμανικό εθνικό πρόγραμμα μεταρρυθμίσεων, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: βελτίωση της μακροπρόθεσμης βιωσιμότητας των δημόσιων οικονομικών· βελτίωση του ανταγωνισμού, κυρίως όσον αφορά τα ρυθμιζόμενα επαγγελματικά συμφέροντα και τις νέες αγορές ευρυζωνικών επικοινωνιών· και αντιμετώπιση της διαρθρωτικής ανεργίας. Σύμφωνα με τα ανωτέρω συνιστάται στη Γερμανία:

                              —

                              να βελτιώσει τη μακροπρόθεσμη βιωσιμότητα των δημόσιων οικονομικών συνεχίζοντας τη δημοσιονομική εξυγίανση, που οδηγεί στη μείωση του χρέους, και θέτοντας σε εφαρμογή τη μεταρρύθμιση της ιατρικής περίθαλψης με σκοπό τον έλεγχο της αύξησης των δαπανών και την ενίσχυση της αποτελεσματικότητας αυτού του τομέα,

                              —

                              να βελτιώσει το πλαίσιο του ανταγωνισμού στις αγορές προϊόντων και υπηρεσιών, κυρίως συνεχίζοντας να καθιστά πιο χαλαρούς τους περιοριστικούς κανόνες που διέπουν πολλά ρυθμιζόμενα επαγγελματικά συμφέροντα και ρυθμίζοντας με αποτελεσματικότητα τη χονδρική διφυορευματική πρόσβαση (wholesale bitstream access),

                              —

                              να ασχοληθεί με την αντιμετώπιση της διαρθρωτικής ανεργίας, κυρίως εντάσσοντας τους ελάχιστα ειδικευμένους εργαζόμενους στην αγορά εργασίας διευκολύνοντας την πρόσβασή τους σε καταρτίσεις, εξακολουθώντας να εφαρμόζει τα σχεδιασθέντα φορολογικά και κοινωνικά μέτρα και προτείνοντας πιο αποτελεσματικές υπηρεσίες απασχόλησης στους μακροχρόνια ανέργους, και να ενισχύσει την επαγγελματική ένταξη των νέων.

                  5.

                  Επιπλέον, θα είναι σημαντικό για τη Γερμανία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: να βελτιώσει τις διαδικασίες ανάθεσης δημόσιων συμβάσεων· να βελτιώσει το πλαίσιο του ανταγωνισμού στο σιδηροδρομικό τομέα και στα δίκτυα φυσικού αερίου και ηλεκτρικής ενέργειας, όπου ο ανταγωνισμός είναι ανεπαρκής λόγω του υψηλού βαθμού συγκέντρωσης επιχειρήσεων· να επιταχύνει τη δημιουργία επιχειρήσεων και να διευκολύνει την πρόσληψη του πρώτου υπαλλήλου· να παγιώσει τα υφιστάμενα μέτρα για τη βελτίωση της δια βίου μάθησης, ενισχύοντας την επαγγελματική κατάρτιση των ενηλίκων· να αυξήσει τις υποδομές μέριμνας για την παιδική ηλικία.

            ΕΣΘΟΝΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Εσθονία προχωρά με πολύ ικανοποιητικό τρόπο στην εφαρμογή μέτρων που ανταποκρίνονται στις βασικές προκλήσεις της χώρας, που είναι η Ε&Α και καινοτομία και η απασχόληση, καθώς και στις τέσσερις δράσεις προτεραιότητας που καθορίστηκαν από το εαρινό Ευρωπαϊκό Συμβούλιο του 2006. Καταβάλλει εξίσου σημαντικές προσπάθειες για να εξασφαλίσει τη συνοχή μεταξύ του εθνικού προγράμματος μεταρρυθμίσεων και της πολιτικής συνοχής, και η έκθεση εκτέλεσης μπορεί να θεωρηθεί ως υπόδειγμα στο συγκεκριμένο τομέα.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων της Εσθονίας και της εφαρμογής του συμπεριλαμβάνονται: η επικαιροποίηση πολλών στρατηγικών στόχων, η οποία μαρτυρεί μία δικαιολογημένη φιλόδοξη προσέγγιση· η δημιουργία μιας νέας υπηρεσίας στρατηγικής για να ενισχυθεί η εφαρμογή, που αποτελεί καλό παράδειγμα για άλλους· οι επιτυχείς μακροοικονομικές πολιτικές που προτείνονται στο εθνικό πρόγραμμα μεταρρυθμίσεων στον τομέα της βιωσιμότητας των δημοσίων οικονομικών και της δημιουργίας ευνοϊκών προϋποθέσεων για την ανάπτυξη της απασχόλησης· η καταβληθείσα σημαντική προσπάθεια για την αύξηση των δημόσιων και ιδιωτικών δαπανών έρευνας και ανάπτυξης και για τη βελτίωση των γενικών προϋποθέσεων για την έρευνα και ανάπτυξη των επιχειρήσεων· τα μέτρα που διευκολύνουν τη δημιουργία επιχειρήσεων και τη χρηματοδότηση των καινοτόμων μικρομεσαίων επιχειρήσεων· οι πρόοδοι που σημειώθηκαν σε μεγάλο αριθμό τομέων που άπτονται του περιβάλλοντος, κυρίως όσον αφορά την μεταρρύθμιση του οικολογικού φόρου.

                  4.

                  Επιπλέον, θα είναι σημαντικό για την Εσθονία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: να καθορίσει με μεγαλύτερη σαφήνεια τις προτεραιότητες και να ενισχύσει την διυπουργική συνεργασία, για να κατοχυρώσει αποτελεσματική χρήση των δαπανών έρευνας και ανάπτυξης και καινοτομίας· να εντατικοποιήσει τις προσπάθειες με στόχο να κατοχυρώσει ότι τα επιτευχθέντα από την έρευνα και ανάπτυξη αποτελέσματα θα μετατραπούν σε καινοτόμα προϊόντα και υπηρεσίες· να προωθήσει την πιο στενή συνεργασία μεταξύ των πανεπιστημίων και των επιχειρήσεων· να εφαρμόσει αυστηρά τη σχεδιασθείσα πολιτική για την τόνωση του ανταγωνισμού· να βελτιώσει την ελαστικότητα της αγοράς εργασίας, συνεχίζοντας περαιτέρω την ανανέωση του εργατικού δικαίου· να ενισχύσει τις πολιτικές που αφορούν την αγορά εργασίας και να αναπτύξει περαιτέρω το επίπεδο δεξιοτήτων του εργατικού δυναμικού ενισχύοντας τις μεταρρυθμίσεις στην εκπαίδευση και τη δια βίου μάθηση.

            ΕΛΛΑΔΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Ελλάδα σημείωσε κάποια πρόοδο στην εφαρμογή του εθνικού προγράμματος μεταρρυθμίσεων, μολονότι η πρόοδος αυτή είναι πιο περιορισμένη όσον αφορά τις μικροοικονομικές πτυχές και την απασχόληση. Η Ελλάδα εξελίσσεται σχετικά γρήγορα στο μακροοικονομικό τομέα, αλλά απαιτείται περαιτέρω πρόοδος όσον αφορά τις μικροοικονομικές μεταρρυθμίσεις και την απασχόληση. Η Ελλάδα έχει εκπληρώσει εν μέρει τις δεσμεύσεις που αναλήφθηκαν κατά το εαρινό Ευρωπαϊκό Συμβούλιο του 2006. Όσον αφορά τη διακυβέρνηση, ένας καλύτερος συντονισμός σε διοικητικό επίπεδο θα μπορούσε να ενισχύσει περαιτέρω την εποικοδομητική συνεργασία, η οποία έχει ήδη καθιερωθεί με ευρύ φάσμα ενδιαφερόμενων φορέων.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων της Ελλάδας και της εφαρμογής του συμπεριλαμβάνονται: οι σημαντικές πρόοδοι που σημειώθηκαν στον τομέα της εξυγίανσης των δημόσιων οικονομικών. Υπάρχουν αισιόδοξα δείγματα προόδου στους ακόλουθους τομείς: βελτίωση της διάθεσης δημοσίων πόρων· βελτίωση του επιχειρηματικού περιβάλλοντος· έρευνα και ανάπτυξη και καινοτομία· ΤΠΕ· συμμετοχή των γυναικών στην απασχόληση, συνολικά ποσοστά ανεργίας και εκπαίδευση και κατάρτιση. Οι ποιοτικές πτυχές της οικονομικής ανάπτυξης έχουν βελτιωθεί, με καθοριστική τη συνεισφορά των ιδιωτικών επενδύσεων.

                  4.

                  Οι τομείς δράσης στο ελληνικό εθνικό πρόγραμμα μεταρρυθμίσεων, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: βελτίωση της μακροπρόθεσμης βιωσιμότητας των δημόσιων οικονομικών με τη μεταρρύθμιση του συνταξιοδοτικού συστήματος· εκσυγχρονισμός της δημόσιας διοίκησης· ισχυρότερα μέτρα για την αύξηση των ποσοστών απασχόλησης, την καταπολέμηση της ανεργίας και της αδήλωτης εργασίας, εκσυγχρονισμός της προστασίας της απασχόλησης και ενθάρρυνση της κινητικότητας του εργατικού δυναμικού· τέλος, ενίσχυση της ποιότητας της εκπαίδευσης και της κατάρτισης καθώς και της προσαρμογής τους στις ανάγκες της αγοράς εργασίας. Σύμφωνα με τα ανωτέρω συνιστάται στην Ελλάδα:

                              —

                              να κατοχυρώσει την συνέχιση της διαδικασίας δημοσιονομικής εξυγίανσης και μείωσης του χρέους και να καθορίσει ένα χρονοδιάγραμμα για την εφαρμογή των μεταρρυθμίσεων των συντάξεων με σκοπό να βελτιώσει τη μακροπρόθεσμη βιωσιμότητα των δημόσιων οικονομικών·

                              —

                              να εκσυγχρονίσει τη δημόσια διοίκησή της δημιουργώντας αποτελεσματικές ικανότητες ρύθμισης, ελέγχου και εφαρμογής, συμπεριλαμβανομένης της αναβάθμισης των δεξιοτήτων, προκειμένου να εξασφαλίσει επίσης την αποτελεσματική χρησιμοποίηση των διαρθρωτικών ταμείων·

                              —

                              να εκσυγχρονίσει την προστασία της εργασίας και κυρίως τη σχετική νομοθεσία, να μειώσει το φορολογικό βάρος στην εργασία και να ενισχύσει ενεργητικές πολιτικές απασχόλησης προκειμένου να ενθαρρύνει την ευελιξία και την ασφάλεια στην αγορά εργασίας και να μετατρέψει τη αδήλωτη εργασία σε επίσημη απασχόληση·

                              —

                              να προωθήσει περαιτέρω τις μεταρρυθμίσεις στο εκπαιδευτικό σύστημα και να αυξήσει τις επενδύσεις στον τομέα της υποχρεωτικής και ανώτερης εκπαίδευσης, να επιταχύνει την εφαρμογή της μεταρρύθμισης της δια βίου μάθησης και να βελτιώσει την ποιότητα του εργατικού δυναμικού και την ικανότητά του προσαρμογής στις ανάγκες της αγοράς, να μειώσει το ποσοστό πρόωρης εγκατάλειψης του σχολικού συστήματος και να αυξήσει το ποσοστό συμμετοχής ενηλίκων σε καταρτίσεις.

                  5.

                  Επιπλέον, θα είναι σημαντικό για την Ελλάδα, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: να εντατικοποιήσει τις προσπάθειες για να θέσει σε εφαρμογή μια στρατηγική στον τομέα της έρευνας και της καινοτομίας και να αυξήσει τις επενδύσεις υπέρ της έρευνας και ανάπτυξης· να βελτιώσει τη μεταφορά στο εσωτερικό δίκαιο των οδηγιών που αφορούν την εσωτερική αγορά· να επιταχύνει την πρόοδο προς την επίτευξη των στόχων που αφορούν την πολιτική στον τομέα των μικρομεσαίων επιχειρήσεων που καθορίστηκαν από το εαρινό Ευρωπαϊκό Συμβούλιο του 2006· να εφαρμόσει πολιτικές για να ενθαρρύνει τη συμμετοχή γυναικών στην απασχόληση και να θέσει σε εφαρμογή μια συνεκτική στρατηγική παράτασης του ενεργού βίου.

            ΙΣΠΑΝΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Ισπανία σημείωσε ικανοποιητική πρόοδο κατά την εφαρμογή του εθνικού προγράμματος μεταρρυθμίσεων και των δεσμεύσεων που ανέλαβε κατά το εαρινό Ευρωπαϊκό Συμβούλιο του 2006. Είναι τώρα σημαντικό να προχωρήσει περαιτέρω στην εφαρμογή νέων νόμων και νέων μέτρων στους επτά βασικούς τομείς δράσης προκειμένου να μπορέσει να αυξήσει την απασχόληση και την παραγωγικότητα και να επιτύχει τη συνολική σύγκλιση με το κατά κεφαλή ΑΕΠ των 25 κρατών της Ευρωπαϊκής Ένωσης.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων της Ισπανίας και της εφαρμογής του συμπεριλαμβάνονται: η ταχύτερη από την προβλεπόμενη μείωση του δημόσιου χρέους· η ικανοποιητική πρόοδος που σημειώθηκε κατά την εφαρμογή του προγράμματος έρευνας και ανάπτυξης και καινοτομίας· η ενσωμάτωση του επιχειρηματικού πνεύματος σε όλα τα εθνικά εκπαιδευτικά προγράμματα· η πρόοδος στο πλαίσιο του κοινωνικού διαλόγου, όπως αντανακλάται στη συνολική τριμερή συμφωνία του Μαΐου του 2006, και τέλος, η ικανοποιητική πρόοδος που σημειώθηκε όσον αφορά την υλοποίηση των ποσοτικοποιημένων στόχων, ιδίως εκείνων που αφορούν την απασχόληση γυναικών.

                  4.

                  Οι τομείς δράσης στο ισπανικό εθνικό πρόγραμμα μεταρρυθμίσεων, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: η βελτίωση του ανταγωνισμού στις αγορές ηλεκτρικής ενέργειας και η περαιτέρω μείωση της κατάτμησης της αγοράς εργασίας καθώς και νέες βελτιώσεις όσον αφορά την εκπαίδευση και την κατάρτιση. Σύμφωνα με τα ανωτέρω συνιστάται στην Ισπανία:

                              —

                              να θεσπίσει συμπληρωματικά μέτρα για να ενισχύσει τον ανταγωνισμό στον τομέα της ενέργειας, βελτιώνοντας κυρίως τις ικανότητες διασυνοριακής διασύνδεσης προκειμένου να κατοχυρώσει την ασφάλεια εφοδιασμού,

                              —

                              να εκσυγχρονίσει την προστασία της απασχόλησης, βασιζόμενη στα πρόσφατα μέτρα, συμπεριλαμβανομένης της νομοθεσίας ώστε να βελτιώσει την ισορροπία μεταξύ ευελιξίας και ασφάλειας της αγοράς εργασίας, να καταπολεμήσει την κατάτμησή της και να καταστήσει πιο ελκυστική τη μερική απασχόληση,

                              —

                              να συνεχίσει τις προσπάθειές της για την εφαρμογή του νέου συστήματος κατάρτισης, το οποίο ενσωματώνει την επαγγελματική και τεχνική κατάρτιση και επιμόρφωση, να ανταποκριθεί καλύτερα στις ανάγκες της αγοράς εργασίας, να φροντίσει να εφαρμόσει αποτελεσματικά εκπαιδευτικές μεταρρυθμίσεις, εξίσου σε περιφερειακό επίπεδο, και να μειώσει την πρόωρη εγκατάλειψη του σχολείου.

                  5.

                  Επιπλέον, θα είναι σημαντικό για την Ισπανία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να επικεντρωθεί στα ακόλουθα: ανάγκη να συγκρατήσει τον πληθωρισμό μεσοπρόθεσμα· αύξηση του ανταγωνισμού στους τομείς των ελευθέρων επαγγελμάτων και στις αγορές λιανικής πώλησης· βελτίωση του κανονιστικού πλαισίου· εφαρμογή περιβαλλοντικών μέτρων, ιδιαίτερα για τη μείωση των εκπομπών CO2· βελτίωση του επιπέδου δεξιοτήτων και της παραγωγικότητας και ένταξη των μεταναστών στην αγορά εργασίας· αύξηση της πρόσβασης σε υπηρεσίες μέριμνας για την παιδική ηλικία, εφαρμογή των προβλεπόμενων μέτρων στην αγορά κατοικίας με μεσοπρόθεσμο στόχο τη σταδιακή μείωση των πιέσεων στις τιμές κατοικίας· και τέλος, μεταρρυθμίσεις στα συστήματα συνταξιοδότησης και υγειονομικής περίθαλψης οι οποίες επιδρούν επίσης ευνοϊκά στη μακροπρόθεσμη βιωσιμότητα των δημοσίων οικονομικών.

            ΓΑΛΛΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Γαλλία πραγματοποίησε κάποια θετική πρόοδο κατά την εφαρμογή του εθνικού προγράμματος μεταρρυθμίσεων και των δράσεων που εγκρίθηκαν από το εαρινό Ευρωπαϊκό Συμβούλιο του 2006. Σε ένα ευνοϊκό οικονομικό πλαίσιο, η Γαλλία συνέχισε τις προσπάθειές της για δημοσιονομική εξυγίανση επιδιώκοντας ταυτόχρονα να συνεχίσει την αύξηση του αναπτυξιακού δυναμικού της, κυρίως με νέες δεσμεύσεις υπέρ της έρευνας και της καινοτομίας. Οι επιδόσεις όσον αφορά την απασχόληση βελτιώθηκαν αλλά παραμένουν συνολικά μέτριες.

                  3.

                  Μεταξύ των θετικών στοιχείων των μεταρρυθμίσεων που πραγματοποιήθηκαν, είναι ιδιαίτερα η ελπιδοφόρα δημιουργία πόλων ανταγωνιστικότητας και νέων διαρθρώσεων για την έρευνα και την καινοτομία, καθώς και ο στόχος του 3 % του ΑΕΠ που διατίθεται στην έρευνα το 2010. Η πρόσφατη μεταρρύθμιση του κανονιστικού πλαισίου των δημόσιων οικονομικών θα πρέπει να συμβάλει με αποφασιστικό τρόπο στην καλύτερη διαχείριση της δημόσιας δαπάνης. Η μείωση της ανεργίας, για πρώτη φορά από το 2001, αντιπροσωπεύει θετική εξέλιξη και τα πρόσφατα μέτρα υπέρ των νέων οι οποίοι αναζητούν εργασία φαίνονται να βαίνουν προς την ορθή κατεύθυνση. Όσον αφορά την απασχόληση των ηλικιωμένων εργαζομένων, έχουν ληφθεί τα πρώτα μέτρα στο πλαίσιο ενός εθνικού προγράμματος δράσης που συμφωνήθηκε τον Ιούνιο του 2006.

                  4.

                  Οι τομείς δράσης στο γαλλικό εθνικό πρόγραμμα μεταρρυθμίσεων, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: να διατηρηθεί η βελτίωση της κατάστασης των δημόσιων οικονομικών φροντίζοντας για την τήρηση των δεσμεύσεων που αναλήφθηκαν από το κράτος και παρακολουθώντας την εξέλιξη των τοπικών οικονομικών και των δαπανών κοινωνικής ασφάλειας· το πλαίσιο του ανταγωνισμού σε ορισμένες βιομηχανίες δικτύου και ορισμένους τομείς των μεταφορών· να τεθεί σε εφαρμογή μία συνολική στρατηγική τόσο για να εξασφαλιστεί μεγαλύτερη ρευστότητα της αγοράς εργασίας και εξασφάλιση των ατομικών σταδιοδρομιών, όσο και για τη διατήρηση της δραστηριότητας των ηλικιωμένων εργαζομένων, μέσω ιδίως της βελτιωμένης πρόσβασης στη δια βίου μάθηση. Σύμφωνα με τα ανωτέρω συνιστάται στη Γαλλία:

                              —

                              να εξασφαλίσει τη βιωσιμότητα των δημόσιων οικονομικών της, λαμβάνοντας υπόψη τη γήρανση του πληθυσμού, μέσω της συνέχισης της δημοσιονομικής εξυγίανσης και της μείωσης του χρέους της. Η αναμόρφωση των συνταξιοδοτικών συστημάτων του 2008 θα πρέπει να διαφυλάξει τα κέρδη που συνδέονται με την εφαρμογή της μεταρρύθμισης του 2003,

                              —

                              να βελτιώσει το πλαίσιο του ανταγωνισμού στους τομείς του φυσικού αερίου, της ηλεκτρικής ενέργειας και των σιδηροδρομικών εμπορευματικών μεταφορών,

                              —

                              να ενισχύσει τη δια βίου μάθηση και να εκσυγχρονίσει την προστασία της απασχόλησης ώστε να διευκολύνει την ευελιξία και την ασφάλεια στην αγορά εργασίας και να καταπολεμήσει τον κατακερματισμό μεταξύ ειδών συμβάσεων διευκολύνοντας τη μετάβαση μεταξύ συμβάσεων εργασίας ορισμένου χρόνου και συμβάσεων αορίστου χρόνου.

                  5.

                  Επιπλέον, θα είναι σημαντικό για τη Γαλλία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: ενίσχυση του ανταγωνισμού στα ρυθμιζόμενα επαγγελματικά συμφέροντα· ενίσχυση των πολιτικών για «βελτίωση της νομοθεσίας» και ενθάρρυνση της επιχειρηματικότητας, κυρίως όσον αφορά τη στήριξη των νέων επιχειρήσεων και την προώθηση του επιχειρηματικού πνεύματος στην κοινωνία· και τέλος, λήψη περαιτέρω μέτρων για την αύξηση της προσφοράς εργασίας.

            ΙΡΛΑΝΔΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής 2007 —Μέρος II— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Ιρλανδία σημειώνει ιδιαίτερα ικανοποιητική πρόοδο κατά την εφαρμογή του εθνικού προγράμματος μεταρρυθμίσεων και των δεσμεύσεων που αναλήφθηκαν από το εαρινό Ευρωπαϊκό Συμβούλιο του 2006. Εξάλλου, η διαχείριση της στρατηγικής για την ανάπτυξη και την απασχόληση κέρδισε σε πολιτική προβολή, κυρίως λόγω της πρόσφατης σύναψης της συμφωνίας κοινωνικής εταιρικής σχέσης με τον τίτλο «Προς το 2016».

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων της Ιρλανδίας και της εφαρμογής του συμπεριλαμβάνονται: η πρόσφατα θεσπισθείσα στρατηγική 2007-2013 για την επιστήμη, την τεχνολογία και την καινοτομία, καθώς και η σημαντική αύξηση των δημόσιων επενδύσεων στην έρευνα και ανάπτυξη· η αναγνώριση της ανάγκης να χορηγηθεί προτεραιότητα στις δημόσιες επενδύσεις στις υποδομές και στις άλλες δαπάνες που προωθούν την ανάπτυξη· τα μέτρα που προορίζονται να καταπολεμήσουν την πρόωρη εγκατάλειψη του σχολικού συστήματος και την ανάπτυξη δεξιοτήτων, όπως η δέσμευση, που έγινε δεκτή με ικανοποίηση, να σχεδιαστεί έως το 2007 μακροπρόθεσμη εθνική στρατηγική όσον αφορά τις δεξιότητες.

                  4.

                  Επιπλέον, θα είναι σημαντικό για την Ιρλανδία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: επιτάχυνση της προόδου στην επεξεργασία συγκεκριμένων μέτρων για να αναμορφωθούν τα συνταξιοδοτικά συστήματα· περαιτέρω μέτρα μείωσης των εκπομπών· επιτάχυνση της προόδου στην αύξηση της συμμετοχής στην αγορά εργασίας, κυρίως με τη δημιουργία μιας γενικής υποδομής μέριμνας για την παιδική ηλικία· περαιτέρω ανάπτυξη του πολιτικού πλαισίου για την αγορά εργασίας και την κοινωνική ένταξη των μεταναστών με ιδιαίτερη έμφαση στην υποστήριξη των πλέον ηλικιωμένων και λιγότερο ειδικευμένων εργαζομένων. Το ενδιάμεσο επίπεδο των επενδύσεων σε έρευνα και ανάπτυξη θα πρέπει να προσδιοριστεί για το 2010 και η εξέλιξη της κατάστασης στην αγορά ακινήτων, η οποία μπορεί να επηρεάσει τις προοπτικές ανάπτυξης μεσοπρόθεσμα, θα πρέπει να αποτελέσει αντικείμενο παρακολούθησης.

            ΙΤΑΛΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Ιταλία σημειώνει πρόοδο στην εφαρμογή του εθνικού μεταρρυθμιστικού της προγράμματος. Σε σχέση με το εθνικό πρόγραμμα μεταρρυθμίσεων του τελευταίου έτους, η έκθεση εφαρμογής της Ιταλίας εμφανίζει μια σαφέστερη στρατηγική, καλύπτει όλους τους τομείς δράσης και τις μεταξύ τους συνεργίες και είναι κατά συνέπεια πιο φιλόδοξο. Η πιο θεαματική πρόοδος σημειώθηκε στο μικροοικονομικό τομέα. Στο μακροοικονομικό τομέα, οι στρατηγικές και τα μέτρα που προτάθηκαν είναι κατά γενικό κανόνα ενδεδειγμένα αλλά έχει αποφασιστική σημασία η εφαρμογή τους. Η πολιτική της απασχόλησης πρέπει να ενισχυθεί σε ορισμένους βασικούς τομείς. Η πρόοδος που σημειώθηκε σε σχέση με τις ειδικές δεσμεύσεις που αναλήφθηκαν κατά το εαρινό Ευρωπαϊκό Συμβούλιο του 2006 ήταν ανάμεικτη.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων της Ιταλίας και της εφαρμογής του συμπεριλαμβάνονται: τα μέτρα που ελήφθησαν για την αύξηση του ανταγωνισμού στις επαγγελματικές και άλλες υπηρεσίες· οι πρωτοβουλίες με στόχο να επεκταθεί η χρήση των ΤΠΕ (τεχνολογίες πληροφοριών και επικοινωνιών)· τέλος, τα μέτρα που προορίζονται να ενισχύσουν το συντονισμό των δράσεων για τη βελτίωση του περιβάλλοντος των επιχειρήσεων.

                  4.

                  Οι τομείς δράσης στο ιταλικό εθνικό πρόγραμμα μεταρρυθμίσεων, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: η βιωσιμότητα των δημοσίων οικονομικών, τομέας στον οποίο οι δεσμεύσεις πρέπει να λάβουν τη μορφή αποτελεσματικών μέτρων· ο ανταγωνισμός στις αγορές προϊόντων και υπηρεσιών, όπου η ενεργός εφαρμογή των προτεινόμενων μεταρρυθμίσεων θα παράσχει τη βάση για περαιτέρω πρόοδο· η αύξηση της επίσημης απασχόλησης και η ευελιξία με ασφάλεια στην αγορά εργασίας· και η βελτίωση της εκπαίδευσης και της δια βίου μάθησης. Σύμφωνα με τα ανωτέρω συνιστάται στην Ιταλία:

                              —

                              να συνεχίσει με αυστηρό τρόπο τη δημοσιονομική εξυγίανση για να μειώσει την αναλογία χρέους/ΑΕΠ και να θέσει πλήρως σε εφαρμογή τη μεταρρύθμιση των συντάξεων με σκοπό την καλύτερη μακροπρόθεσμη βιωσιμότητα των δημόσιων οικονομικών,

                              —

                              να συνεχίσει την εφαρμογή των μεταρρυθμίσεων που ανακοινώθηκαν πρόσφατα και την περαιτέρω πρόοδο στη στρατηγική φιλελευθεροποίησης, με στόχο να ενισχυθεί ο ανταγωνισμός στις αγορές προϊόντων και υπηρεσιών,

                              —

                              να μειώσει τις περιφερειακές διαφορές όσον αφορά την απασχόληση, καταπολεμώντας τη αδήλωτη εργασία, βελτιώνοντας τις υπηρεσίες μέριμνας για την παιδική ηλικία και εξασφαλίζοντας την καλή λειτουργία των υπηρεσιών απασχόλησης σε όλη τη χώρα,

                              —

                              να αναπτύξει μία συνολική σταδιακή δια βίου μάθηση, να βελτιώσει την ποιότητα της εκπαίδευσης και να την προσαρμόσει στις απαιτήσεις της αγοράς εργασίας.

                  5.

                  Επιπλέον, θα είναι σημαντικό για την Ιταλία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: έρευνα και ανάπτυξη, όπου παρά τις ενθαρρυντικές προόδους σε ειδικούς τομείς, η γενική στρατηγική πρέπει να ολοκληρωθεί· αποτελεσματικά μέτρα για τη βελτίωση της βιωσιμότητας της υγειονομικής περίθαλψης, διατηρώντας ταυτόχρονα την ποιότητα και τον προσιτό χαρακτήρα της ιατρικής περίθαλψης· βιώσιμη χρήση των πόρων, όπου η εφαρμογή και η συνεπαγόμενη περαιτέρω ενίσχυση των υφισταμένων μέτρων είναι ουσιαστικής σημασίας· εφαρμογή σχεδίων βελτίωσης των υποδομών· τέλος, ενίσχυση και πλήρης εφαρμογή του συστήματος αξιολόγησης επιπτώσεων της προτεινόμενης νομοθεσίας.

            ΚΥΠΡΟΣ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Κύπρος σημείωσε ικανοποιητική πρόοδο κατά την εφαρμογή του εθνικού προγράμματος μεταρρυθμίσεων και των τεσσάρων τομέων προτεραιότητας που ορίστηκαν από το εαρινό Ευρωπαϊκό Συμβούλιο του 2006. Συνολικά, η εφαρμογή του μεγαλύτερου μέρους των μέτρων φαίνεται να διεξάγεται σύμφωνα με τα προβλεφθέντα.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων της Κύπρου και της εφαρμογής του συμπεριλαμβάνονται: η πρόοδος που σημειώθηκε στον τομέα της δημοσιονομικής εξυγίανσης· μία νέα πολιτική για την ανάπτυξη ενός εμπεριστατωμένου συστήματος έρευνας και καινοτομίας· τέλος, η διατήρηση καλών γενικών επιδόσεων στον τομέα της απασχόλησης με την υποστήριξη ενός ευρέως φάσματος μέτρων υπέρ της αγοράς εργασίας.

                  4.

                  Οι τομείς δράσης στο κυπριακό εθνικό πρόγραμμα μεταρρυθμίσεων, στους οποίους τα προβλήματα πρέπει να αντιμετωπιστούν ως υψίστης προτεραιότητας είναι οι εξής: η εξέταση των δαπανών που συνδέονται με τη γήρανση του πληθυσμού, για τις οποίες δεν έχει σημειωθεί καμία πρόοδος, και η περαιτέρω αύξηση της προσφοράς εργασίας στους νέους. Σύμφωνα με τα ανωτέρω συνιστάται στην Κύπρο:

                              —

                              να λάβει τα απαραίτητα μέτρα για να θέσει σε εφαρμογή τις μεταρρυθμίσεις του συνταξιοδοτικού συστήματος και της υγειονομικής περίθαλψης και να καταρτίσει χρονοδιάγραμμα για την εφαρμογή τους με σκοπό τη βελτίωση της μακροπρόθεσμης βιωσιμότητας,

                              —

                              να ενθαρρύνει τη δια βίου μάθηση και να αυξήσει περαιτέρω τις δυνατότητες απασχόλησης και κατάρτισης για τους νέους επιταχύνοντας τις μεταρρυθμίσεις των επαγγελματικών εκπαιδευτικών συστημάτων, της εκπαίδευσης, της κατάρτισης και της εκμάθησης.

                  5.

                  Επιπλέον, θα είναι σημαντικό για την Κύπρο, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: μέτρα που αποσκοπούν στο να ενθαρρύνουν τις επενδύσεις σε επιχειρηματικό κεφάλαιο και να βελτιώσουν τον ανταγωνισμό στον τομέα των ρυθμιζόμενων επαγγελματικών συμφερόντων.

            ΛΕΤΤΟΝΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Λεττονία σημειώνει πρόοδο κατά την εφαρμογή του εθνικού της προγράμματος μεταρρυθμίσεων, και ειδικότερα στο μικροοικονομικό τομέα και στον τομέα της απασχόλησης. Εντούτοις, οι πολιτικές λύσεις που δίνονται για την αντιμετώπιση της βασικής μακροοικονομικής πρόκλησης είναι λιγότερο πλήρεις. Όσον αφορά τα συμπεράσματα του εαρινού Ευρωπαϊκού Συμβουλίου του 2006, η πρόοδος δεν είναι τόσο ικανοποιητική. Όσον αφορά τη διαχείριση της στρατηγικής για την ανάπτυξη και την απασχόληση, η διαδικασία απέκτησε πολιτική διαφάνεια αφότου υιοθετήθηκε το εθνικό πρόγραμμα μεταρρυθμίσεων και βελτιώθηκε η συμμετοχή των ενδιαφερόμενων μερών.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων της Λεττονίας και της εφαρμογής του συμπεριλαμβάνονται: πολλά μέτρα που θεσπίστηκαν για να διευκολυνθεί η έναρξη λειτουργίας και η χρηματοδότηση καινοτόμων ΜΜΕ, καθώς και η δημιουργία νέων ταμείων εγγυήσεων και οργανισμών επιχειρηματικών κεφαλαίων και η προώθηση μονοαπευθυντικών θυρίδων για τη σύσταση επιχειρήσεων. Η Λεττονία έχει επίσης εφαρμόσει σειρά μέτρων που συνέβαλαν με επιτυχία στις επιδόσεις της αγοράς εργασίας.

                  4.

                  Οι τομείς δράσης στο εθνικό πρόγραμμα μεταρρυθμίσεων της Λεττονίας, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: πιο συγκεκριμένα μέτρα για να εξασφαλιστεί η μακροοικονομική σταθερότητα και να αποτραπεί η υπερθέρμανση της οικονομίας· περαιτέρω ανάπτυξη της στρατηγικής έρευνας και ανάπτυξης για να βελτιωθεί η ιεράρχηση των προτεραιοτήτων και να αυξηθεί η συμμετοχή του ιδιωτικού τομέα· και αυστηρότερα μέτρα για την αύξηση της προσφοράς εργασίας και την ενίσχυση των δεξιοτήτων του εργατικού δυναμικού. Σύμφωνα με τα ανωτέρω συνιστάται στη Λεττονία:

                              —

                              να διατηρήσει την οικονομική και δημοσιονομική σταθερότητα με την επιδίωξη μιας πιο περιοριστικής δημοσιονομικής πολιτικής, ώστε να συμβάλει στην πρόληψη της υπερθέρμανσης και να προβεί σε προσεκτική ιεράρχηση των δαπανών,

                              —

                              να σημειώσει ταχύτερη πρόοδο στην εφαρμογή των μεταρρυθμίσεων της πολιτικής έρευνας και καινοτομίας, ώστε να ανταποκριθεί αποτελεσματικά στους φιλόδοξους στόχους που καθορίζονται στο εθνικό της πρόγραμμα μεταρρυθμίσεων. Αυτό αφορά ειδικότερα τις πολιτικές που ενθαρρύνουν τις εταιρικές σχέσεις μεταξύ ερευνητικών και εκπαιδευτικών ιδρυμάτων και επιχειρήσεων,

                              —

                              να εντείνει τις προσπάθειες για να αυξήσει την προσφορά εργασίας και την παραγωγικότητα με τη βελτίωση της περιφερειακής κινητικότητας, την προώθηση της ικανότητας προσαρμογής των συστημάτων εκπαίδευσης και κατάρτισης στις ανάγκες της αγοράς εργασίας και με τη δημιουργία ενός συστήματος δια βίου μάθησης.

                  5.

                  Επιπλέον, θα είναι σημαντικό για τη Λεττονία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: να σημειώσει ταχύτερη πρόοδο όσον αφορά τη δημιουργία ενιαίου σημείου επαφής για τις διοικητικές διατυπώσεις που αφορούν την πρόληψη του πρώτου υπαλλήλου· να προωθήσει την εκπαίδευση στην επιχειρηματικότητα· να εφαρμόσει ενεργές πολιτικές για την αγορά εργασίας· και να βελτιώσει την πρόσβαση στη μέριμνα για την παιδική ηλικία.

            ΛΙΘΟΥΑΝΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Λιθουανία σημειώνει ικανοποιητική πρόοδο κατά την εφαρμογή του εθνικού της προγράμματος μεταρρυθμίσεων στις βασικές πολιτικές που αφορούν κυρίως το μακροοικονομικό και μικροοικονομικό τομέα και τον τομέα της απασχόλησης. Εντούτοις, δεδομένου ότι πολλά σημαντικά μέτρα βρίσκονται ακόμη στο στάδιο σχεδιασμού, έχει να διανύσει μακρύ δρόμο ακόμα από πλευράς εφαρμογής. Σημειώθηκε περιορισμένη πρόοδος στην εκπλήρωση των υποχρεώσεων που συμφωνήθηκαν στο εαρινό Ευρωπαϊκό Συμβούλιο του 2006.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων της Λιθουανίας και της εφαρμογής του συμπεριλαμβάνονται: οι μεταρρυθμίσεις στους τομείς των συντάξεων, της υγείας και οι φορολογικές μεταρρυθμίσεις· τα μέτρα για την αναβάθμιση των οδικών και σιδηροδρομικών υποδομών· η υιοθέτηση της επικαιροποιημένης εθνικής ενεργειακής στρατηγικής· η ενίσχυση της ενεργούς πολιτικής στον τομέα της αγοράς εργασίας, ιδίως τα νέα μέτρα εκ περιτροπής απασχόλησης· και τα μέτρα για τον εκσυγχρονισμό της αρχικής εκπαίδευσης και της κατάρτισης.

                  4.

                  Οι τομείς δράσης στο εθνικό πρόγραμμα μεταρρυθμίσεων της Λιθουανίας, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: να ενισχυθούν τα μέτρα που αποσκοπούν στην αύξηση των επενδύσεων σε έρευνα και ανάπτυξη, τα οποία δεν είναι ακόμη επαρκή για την υλοποίηση των επιδιωκόμενων στόχων· να δοθεί μεγαλύτερη έμφαση σε μέτρα για την προώθηση της κινητικότητας της εργασίας· και να ληφθούν περαιτέρω μέτρα για να αυξηθεί η συμμετοχή στη δια βίου μάθηση, ειδικότερα από τους μεγαλύτερους σε ηλικία εργαζόμενους. Σύμφωνα με τα ανωτέρω συνιστάται στη Λιθουανία:

                              —

                              να συνεχίσει τις προσπάθειες για την ενίσχυση του συστήματός της έρευνας και ανάπτυξης και να υλοποιήσει τον φιλόδοξο στόχο της αύξησης των συνολικών επενδύσεων σε έρευνα και ανάπτυξη, με την αύξηση των δημοσίων δαπανών και την ενθάρρυνση των ιδιωτικών επενδύσεων σε αυτόν τον τομέα,

                              —

                              να εντείνει τις προσπάθειες για μεγαλύτερη προσφορά εξειδικευμένου εργατικού δυναμικού με τη βελτίωση της περιφερειακής κινητικότητας των εργαζομένων και με την προώθηση της δια βίου μάθησης, δίνοντας ιδιαίτερη έμφαση στη συμμετοχή εργαζομένων μεγαλύτερης ηλικίας.

                  5.

                  Επιπλέον, θα είναι σημαντικό για τη Λιθουανία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: τη βελτίωση της μακροοικονομικής σταθερότητας και τη συγκράτηση του πληθωρισμού· την αύξηση των άμεσων ξένων επενδύσεων· την ενίσχυση της σύστασης νέων επιχειρήσεων· την προστασία του περιβάλλοντος· τη βελτίωση της απασχόλησης των νέων· την προώθηση της εκπαίδευσης στην επιχειρηματικότητα· την αύξηση της διαθεσιμότητας υπηρεσιών μέριμνας για την παιδική ηλικία· και την ενίσχυση της υγιεινής και της ασφάλειας της εργασίας.

            ΛΟΥΞΕΜΒΟΥΡΓΟ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Το Λουξεμβούργο σημειώνει ικανοποιητική πρόοδο στην εφαρμογή του εθνικού του προγράμματος μεταρρυθμίσεων και των δράσεων που συμφωνήθηκαν κατά το εαρινό Ευρωπαϊκό Συμβούλιο του 2006, αλλά μπορούν να γίνουν ακόμη ορισμένες βελτιώσεις όσον αφορά τις αδυναμίες που επισημάνθηκαν το 2005. Τα μακροοικονομικά μέτρα που θεσπίστηκαν, προσφέρουν την προοπτική δημοσιονομικής εξυγίανσης και μείωσης του πληθωρισμού. Μια ελπιδοφόρα σειρά μέτρων εφαρμόζεται επί του παρόντος σε μικροοικονομικό επίπεδο. Εντούτοις, απαιτούνται μεγαλύτερες προσπάθειες για την εφαρμογή ενός συστήματος παρακολούθησης και αξιολόγησης της ετήσιας προόδου, και πρέπει να θεσπιστούν ορισμένα μέτρα για την ενίσχυση, για παράδειγμα, της σύστασης νέων επιχειρήσεων και ΜΜΕ. Παρά τις ενθαρρυντικές μεταρρυθμίσεις που έγιναν στο επίπεδο της απασχόλησης, δεν αναγγέλθηκε καμία νέα πρωτοβουλία όσον αφορά την αύξηση του επιπέδου της απασχόλησης μεταξύ των εργαζομένων μεγαλύτερης ηλικίας, και δεν έχουν πραγματοποιηθεί ακόμη σημαντικές μεταρρυθμίσεις για τη βελτίωση του εκπαιδευτικού συστήματος.

                  3.

                  Μεταξύ των θετικών στοιχείων του σχεδιασμού, της εφαρμογής και της επιβολής του εθνικού προγράμματος μεταρρυθμίσεων συγκαταλέγεται η συμφωνία που επήλθε μεταξύ των δημόσιων αρχών και των κοινωνικών εταίρων σχετικά με ένα σύστημα που προορίζεται να συγκρατήσει τις τάσεις του πληθωρισμού που παρατηρήθηκαν από το 2002 με την προσωρινή αναστολή της τιμαριθμικής αναπροσαρμογής των μισθών και των παροχών. Η ίδια τριμερής συμφωνία οργανώνει ένα σύστημα συνδρομής σε επιχειρήσεις που προωθεί τρόπους διατήρησης των θέσεων απασχόλησης όταν υπάρχει κίνδυνος απολύσεων. Το Λουξεμβούργο έχει επίσης να επιδείξει με υπερηφάνεια τη σημαντική ανάπτυξη των υπηρεσιών φροντίδας για τα παιδιά. Διαπιστώνεται επίσης με μεγάλη ικανοποίηση η προτεραιότητα που έχει χορηγηθεί στην έρευνα και ανάπτυξη. Τέλος είναι σημαντικό να σημειωθεί ότι έχουν θεσπιστεί σειρά περιεκτικών μέτρων για την εξασφάλιση της βιώσιμης ανάπτυξης, και η ενεργειακή στρατηγική που εφαρμόζεται αποτελεί βήμα προς τη σωστή κατεύθυνση.

                  4.

                  Επιπλέον, θα είναι σημαντικό για το Λουξεμβούργο, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: μια στρατηγική για την περαιτέρω αύξηση του συντελεστή απασχόλησης μεταξύ εργαζομένων μεγαλύτερης ηλικίας· μια λεπτομερή στρατηγική που θα αποσκοπεί ιδίως στην περαιτέρω μεταρρύθμιση των σημερινών συστημάτων πρόωρης συνταξιοδότησης· απαιτούνται επίσης περισσότερες προσπάθειες για να μειωθούν τα ποσοστά εγκατάλειψης των σπουδών, ειδικότερα στη δευτεροβάθμια εκπαίδευση, και να αρθούν τα τεχνητά εμπόδια μεταξύ των διαφόρων τύπων εκπαίδευσης· οι επιπτώσεις που έχουν στην ανεργία των νέων τα πρόσφατα μέτρα για τους νέους, πρέπει να παρακολουθούνται στενά· και για να καταστεί πιο ελκυστικό το οικονομικό περιβάλλον, απαιτείται μεγαλύτερη στήριξη για τις ανταγωνιστικές αγορές, για τη μεταφορά των οδηγιών της ΕΕ και για τις ΜΜΕ.

            ΟΥΓΓΑΡΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Ουγγαρία σημείωσε περιορισμένη πρόοδο κατά την εφαρμογή του εθνικού της προγράμματος μεταρρυθμίσεων. Εντούτοις, πρέπει να σημειωθεί ότι, τον Οκτώβριο του 2006, η Ουγγαρία υπέβαλε ένα αναθεωρημένο εθνικό πρόγραμμα μεταρρυθμίσεων. Ύστερα από μεγάλες δημοσιονομικές διολισθήσεις, η κυβέρνηση αναγκάστηκε να επανεξετάσει την τροχιά της δημοσιονομικής της προσαρμογής. Έχουν γίνει ορισμένες μεταρρυθμίσεις στους τομείς της απασχόλησης και της μικροοικονομικής πολιτικής. Αλλά χρειάζονται ακόμη περισσότερες προσπάθειες σε αυτούς τους τομείς καθώς και για τη βελτίωση της μακροοικονομικής σταθερότητας. Σημειώθηκε ελάχιστη πρόοδος στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων και της εφαρμογής του, μπορούν να αναφερθούν τα εξής: τα διορθωτικά μέτρα που θεσπίστηκαν πρόσφατα, περιλαμβανομένων της αύξησης των εσόδων και —σε αυξανόμενο βαθμό— των περικοπών των δαπανών, με σκοπό τη μείωση του ελλείμματος· η μεταρρύθμιση του συστήματος επιδομάτων ανεργίας· τα πρώτα βήματα προς την ενοποίηση των συστημάτων απασχόλησης και κοινωνικών υπηρεσιών· και η άρση των περιορισμών πρόσβασης στην αγορά σε ορισμένους τομείς, ειδικότερα στον τομέα διανομής φαρμάκων.

                  4.

                  Οι τομείς δράσης στο εθνικό πρόγραμμα μεταρρυθμίσεων της Ουγγαρίας, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: εφαρμογή της προγραμματιζόμενης στρατηγικής δημοσιονομικής εξυγίανσης και θεμελίωση της μακροπρόθεσμης βιωσιμότητας των δημοσίων οικονομικών τα οποία διατρέχουν σήμερα μεγάλο κίνδυνο· ενίσχυση των ενεργών πολιτικών για την αγορά εργασίας· αύξηση της παροχής κινήτρων για εργασία· βελτίωση της ποιότητας της εκπαίδευσης και της κατάρτισης που πρέπει να προσαρμοστούν καλύτερα στις ανάγκες της αγοράς εργασίας. Σύμφωνα με τα ανωτέρω συνιστάται στην Ουγγαρία:

                              —

                              να συνεχίσει να εφαρμόζει τα αναγκαία μέτρα για να εξασφαλίσει την αξιόπιστη μείωση του δημοσιονομικού ελλείμματος και των δεικτών ακαθάριστου χρέους, αναλαμβάνοντας μεγαλύτερη δράση από πλευράς δαπανών, όπως επιβολή αυστηρότερων και λεπτομερέστερων κανόνων για τις δαπάνες,

                              —

                              να προβεί στη μεταρρύθμιση της δημόσιας διοίκησης, της υγειονομικής περίθαλψης, του συνταξιοδοτικού και εκπαιδευτικού συστήματος με σκοπό την εξασφάλιση μακροπρόθεσμης δημοσιονομικής βιωσιμότητας και τη βελτίωση της οικονομικής αποδοτικότητας. Αυτό πρέπει να περιλαμβάνει μέτρα για τον περιορισμό της πρόωρης συνταξιοδότησης, τη μείωση του αριθμού των ατόμων που λαμβάνουν συντάξεις αναπηρίας και την περαιτέρω αναδιάρθρωση της υγειονομικής περίθαλψης,

                              —

                              να ενισχύσει τις ενεργές πολιτικές για την αγορά εργασίας, να εισαγάγει περισσότερα κίνητρα για εργασία και παραμονή στην αγορά εργασίας και να ολοκληρώσει τη δημιουργία ενός ενοποιημένου συστήματος απασχόλησης και κοινωνικών υπηρεσιών,

                              —

                              να εξασφαλίσει την πρόσβαση σε υψηλής ποιότητας εκπαίδευση και κατάρτιση για όλους, να αναβαθμίσει τα επίπεδα δεξιοτήτων, και να αυξήσει τη δυνατότητα προσαρμογής των συστημάτων εκπαίδευσης και κατάρτισης στις ανάγκες της αγοράς εργασίας, ιδίως με την παροχή επαρκούς αριθμού πτυχιούχων στους τομείς της τεχνολογίας και της επιστήμης.

                  5.

                  Επιπλέον, θα είναι σημαντικό για την Ουγγαρία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: μεταρρύθμιση του δημόσιου ερευνητικού συστήματος· μείωση και ανακατανομή των κρατικών ενισχύσεων· ανάπτυξη μιας πιο συνεκτικής στρατηγικής για την έρευνα και ανάπτυξη, την καινοτομία και τις ΤΠΕ· περαιτέρω μείωση της διοικητικής επιβάρυνσης για τις επιχειρήσεις· βελτίωση της κατάστασης της αγοράς εργασίας για τα μειονεκτούντα άτομα· μετατροπή της αδήλωτης εργασίας σε επίσημη απασχόληση· μείωση των χρόνιων περιφερειακών διαφορών σε θέματα απασχόλησης· και εφαρμογή της ουγγρικής στρατηγικής δια βίου μάθησης.

            ΜΑΛΤΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Μάλτα σημείωσε ικανοποιητική πρόοδο κατά την εφαρμογή του εθνικού της προγράμματος μεταρρυθμίσεων. Τηρεί επίσης τις περισσότερες από τις δεσμεύσεις που ανέλαβε κατά το εαρινό Ευρωπαϊκό Συμβούλιο του 2006. Η εφαρμογή του προγράμματος εξελίσσεται με ταχύ ρυθμό στον τομέα της δημοσιονομικής βιωσιμότητας, η οποία θεωρείται από τις αρχές ως ένα κρίσιμο στοιχείο για μεγαλύτερη ανάπτυξη και την αύξηση του αριθμού των θέσεων απασχόλησης, όπως και για την υιοθέτηση του ευρώ. Οι προσπάθειες εφαρμογής στο μικροοικονομικό τομέα και στον τομέα της απασχόλησης είναι λιγότερο έντονες.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων της Μάλτας και της εφαρμογής του συμπεριλαμβάνονται: οι προσφάτως αναγγελθείσες φορολογικές μεταρρυθμίσεις· η τρέχουσα ανάπτυξη σημαντικών στρατηγικών έρευνας και ανάπτυξης και καινοτομίας ένα νέο καθεστώς για την προώθηση των επιχειρηματικών δεξιοτήτων και ένα ενθαρρυντικό σύνολο περιεκτικών πρωτοβουλιών στον τομέα της κατάρτισης.

                  4.

                  Οι τομείς δράσης στο εθνικό πρόγραμμα μεταρρυθμίσεων, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: βελτίωση του ανταγωνισμού σε πολλούς τομείς, περιλαμβανομένων των επαγγελματικών υπηρεσιών· μείωση και ανακατανομή των κρατικών ενισχύσεων· τόνωση των επενδύσεων σε έρευνα και ανάπτυξη και βελτίωση της προσφοράς εργατικού δυναμικού. Σύμφωνα με τα ανωτέρω συνιστάται στην Μάλτα:

                              —

                              να θεσπίσει περαιτέρω μέτρα, έπειτα από τη διεξαγόμενη επανεξέταση, περιλαμβανομένης της ενίσχυσης της αρχής του ανταγωνισμού, για την τόνωση του ανταγωνισμού, ιδίως σε επαγγελματικές υπηρεσίες· να μειώσει τις κρατικές ενισχύσεις και να τις ανακατευθύνει προς οριζόντιους στόχους, ιδίως την έρευνα και ανάπτυξη,

                              —

                              να επιταχύνει τις προσπάθειες για να προσελκύσει περισσότερα άτομα στην αγορά εργασίας, ειδικότερα τις γυναίκες, να εντείνει τις προσπάθειες για την αντιμετώπιση της αδήλωτης εργασίας και να λάβει περαιτέρω μέτρα για το σύστημα παροχών ώστε να γίνει η εργασία πιο ελκυστική.

                  5.

                  Επιπλέον, θα είναι σημαντικό για τη Μάλτα, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: εφαρμογή και επιβολή των μέτρων που έχουν σημειώσει καθυστέρηση στη μεταρρύθμιση της υγειονομικής περίθαλψης· εισαγωγή συστηματικής εκτίμησης των επιπτώσεων και επιτάχυνση της προόδου προς την απλοποίηση των κανονισμών· ακριβέστερος υπολογισμός των δαπανών έρευνας και ανάπτυξης· σύνδεση της Μάλτας με τα ενεργειακά δίκτυα της Ευρώπης· αξιοποίηση των αποτελεσμάτων που έχουν επιτευχθεί στην ανύψωση του επιπέδου της εκπαίδευσης και στη μείωση της πρόωρης αποχώρησης από το σχολείο· και αύξηση του ποσοστού απασχόλησης των εργαζομένων μεγαλύτερης ηλικίας, οπότε και πρέπει να αποφεύγεται η χρήση καθεστώτων πρόωρης συνταξιοδότησης για τον περιορισμό του δημοσίου τομέα.

            ΚΑΤΩ ΧΩΡΕΣ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Οι Κάτω Χώρες σημείωσαν ικανοποιητική πρόοδο κατά την εφαρμογή του εθνικού τους προγράμματος μεταρρυθμίσεων. Αν και υπάρχουν ορισμένοι κίνδυνοι στο μακροοικονομικό τομέα, ιδίως όσον αφορά τις πιθανές πληθωριστικές πιέσεις στους μισθούς, τη χρέωση των νοικοκυριών, και τη συρρίκνωση της αγοράς εργασίας, το συνολικό πλαίσιο πολιτικής είναι το κατάλληλο. Οι Κάτω Χώρες έχουν γενικά κάνει σημαντικά βήματα στο μικροοικονομικό τομέα. Ωστόσο, μολονότι έχουν θεσπιστεί πολιτικές για την ενθάρρυνση της έρευνας και ανάπτυξης και της καινοτομίας, αν ληφθούν υπόψη οι φιλόδοξοι στόχοι έρευνας και ανάπτυξης που έχουν καθοριστεί από την κυβέρνηση, πολλά ακόμη απομένουν να γίνουν. Η γενική εικόνα που παρουσιάζει ο τομέας της απασχόλησης παραμένει επίσης θετική, με υψηλούς δείκτες απασχόλησης για τις περισσότερες ομάδες του πληθυσμού· ωστόσο η προσφορά εργασίας θα πρέπει να βελτιωθεί περαιτέρω, ιδίως όσον αφορά τις γυναίκες, τις μειονεκτούσες ομάδες και τους ηλικιωμένους εργαζομένους. Οι Κάτω Χώρες ενισχύουν το εθνικό τους πρόγραμμα μεταρρυθμίσεων για να ανταποκριθούν στις δεσμεύσεις που ανέλαβαν κατά το εαρινό Ευρωπαϊκό Συμβούλιο του 2006 αλλά απαιτούνται και άλλες προσπάθειες προκειμένου ιδίως να δημιουργηθεί ένα μόνο σημείο επαφής της δημόσιας διοίκησης για την πρόσληψη του πρώτου εργαζομένου.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων των Κάτω Χωρών και της εφαρμογής του συμπεριλαμβάνονται: τα μέτρα για την τόνωση του ανταγωνισμού· η εφαρμογή της μεθόδου SCM («Standard Cost Model») για τον υπολογισμό των διοικητικών επιβαρύνσεων και το καθεστώς για τα κουπόνια καινοτομίας, που αμφότερα εφαρμόζονται ευρέως από άλλα κράτη μέλη· τα μέτρα για τη μεταρρύθμιση των συνταξιοδοτικών καθεστώτων, των συστημάτων ασφάλισης ασθενείας και συντάξεων αναπηρίας· και οι μεταρρυθμίσεις που αποσκοπούν στην ανύψωση του μορφωτικού επιπέδου, στην ανάπτυξη της δια βίου μάθησης και τη δημιουργία καλύτερων δεσμών μεταξύ εκπαίδευσης και αγοράς εργασίας.

                  4.

                  Ο τομέας δράσης στο εθνικό πρόγραμμα μεταρρυθμίσεων των Κάτω Χωρών, στον οποίο τα προβλήματα πρέπει να αντιμετωπιστούν ως υψίστης προτεραιότητας, είναι η βελτίωση της προσφοράς εργασίας. Σύμφωνα με τα ανωτέρω συνιστάται στις Κάτω Χώρες:

                              —

                              να θεσπίσουν περαιτέρω μέτρα για τη βελτίωση της προσφοράς εργασίας, ιδίως των εργαζομένων μεγαλύτερης ηλικίας, των γυναικών και των μειονεκτούντων ατόμων.

                  5.

                  Επιπλέον, θα είναι σημαντικό για τις Κάτω Χώρες, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσουν έμφαση στα ακόλουθα: μέτρα για την αύξηση των δαπανών έρευνας και ανάπτυξης του ιδιωτικού τομέα· δημιουργία ενός μόνο σημείου επαφής της δημόσιας διοίκησης για την πρόσληψη του πρώτου εργαζομένου. Επιπλέον, εάν τα ισχύοντα μέτρα δεν επιτύχουν μακροπρόθεσμα να αυξήσουν σημαντικά το συνολικό χρόνο εργασίας στην οικονομία, θα πρέπει να εξεταστεί η δυνατότητα παροχής περισσότερων κινήτρων.

            ΑΥΣΤΡΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Αυστρία σημειώνει ικανοποιητική πρόοδο στην εφαρμογή του εθνικού της προγράμματος μεταρρυθμίσεων, ειδικότερα στο μικροοικονομικό τομέα, όπου εφαρμόστηκαν σημαντικά μέτρα σε ευρύ φάσμα τομέων εκτός από εκείνον του ανταγωνισμού στον τομέα των υπηρεσιών. Η μακροοικονομική σταθερότητα είναι ισχυρή, αν και χρειάζεται να δοθεί συμπληρωματική ώθηση στη συνεχή αντιμετώπιση των κινδύνων που διατρέχει η μακροπρόθεσμη βιωσιμότητα των δημοσίων οικονομικών. Σημειώθηκε επίσης γενικά καλή πρόοδος στην πολιτική απασχόλησης, παρόλο που πρέπει να αναληφθεί περισσότερη δράση σε ορισμένους τομείς. Η ανταπόκριση της Αυστρίας όσον αφορά τα συμπεράσματα του εαρινού Ευρωπαϊκού Συμβουλίου του 2006 είναι γενικά η κατάλληλη.

                  3.

                  Μεταξύ των πιο ενθαρρυντικών τομέων των μεταρρυθμίσεων που ανέλαβε να εφαρμόσει η Αυστρία και που μπορούν να εμπνεύσουν και άλλους, είναι οι καλές επιδόσεις της στη χρήση ανανεώσιμων πηγών ενέργειας. Ένας άλλος τομέας είναι οι προσπάθειες της Αυστρίας να μειώσει το διοικητικό κόστος των ΜΜΕ. Επιπλέον, η Αυστρία σημειώνει πρόοδο όσον αφορά το στόχο του 3 % για έρευνα και ανάπτυξη, με ιδιαίτερα ελπιδοφόρα μοντέλα συνεργασίας επιστήμης και βιομηχανίας.

                  4.

                  Οι τομείς δράσης στο εθνικό πρόγραμμα μεταρρυθμίσεων της Αυστρίας, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι η αύξηση της προσφοράς εργασίας από εργαζόμενους μεγαλύτερης ηλικίας και η βελτίωση των δεξιοτήτων μειονεκτούντων νεαρών ατόμων. Σύμφωνα με τα ανωτέρω συνιστάται στην Αυστρία:

                              —

                              να βελτιώσει τα κίνητρα για τους εργαζομένους μεγαλύτερης ηλικίας για να συνεχίσουν να εργάζονται, ιδίως με την εφαρμογή μιας σφαιρικής στρατηγικής δια βίου μάθησης δίνοντας ιδιαίτερη έμφαση στην επαγγελματική κατάρτιση και στη μεταρρύθμιση των συστημάτων φορολογικών πλεονεκτημάτων· και να ενισχύσει τις συνθήκες εκπαίδευσης για τους ευάλωτους νέους.

                  5.

                  Επιπλέον, θα είναι σημαντικό για την Αυστρία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: να υλοποιήσει το στόχο ισοσκελισμένου προϋπολογισμού το 2008· να αυξήσει τον ανταγωνισμό στον τομέα των υπηρεσιών· να ενισχύσει το επιχειρηματικό πνεύμα· να προσδιορίσει νέες πολιτικές μείωσης των εκπομπών και μέτρα· και να επιλύσει το πρόβλημα του διαχωρισμού γυναικών και ανδρών στην αγορά εργασίας, με τη βελτίωση των υπηρεσιών μέριμνας για την παιδική ηλικία.

            ΠΟΛΩΝΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Πολωνία σημείωσε περιορισμένη πρόοδο κατά την εφαρμογή του εθνικού της προγράμματος μεταρρυθμίσεων. Υπάρχουν ενδείξεις ότι η Πολωνία αρχίζει να σημειώνει μεγάλη πρόοδο στο μικροοικονομικό τομέα, παρόλο που η εφαρμογή πολλών μέτρων βρίσκεται ακόμη στα αρχικά στάδια. Υπάρχει ανάγκη για σθεναρότερη εφαρμογή των μεταρρυθμίσεων στον τομέα της απασχόλησης. Οι δημοσιονομικές μεταρρυθμίσεις καθυστερούν, μολονότι η Πολωνία έχει προγραμματίσει βήματα προς την ορθή κατεύθυνση. Υπάρχει περιορισμένη πολιτική ανταπόκριση στις δεσμεύσεις που αναλήφθηκαν από το εαρινό Ευρωπαϊκό Συμβούλιο του 2006.

                  3.

                  Μεταξύ των πιο ενθαρρυντικών μεταρρυθμίσεων που ανέλαβε η Πολωνία είναι οι απλοποιήσεις του φορολογικού συστήματος, η ανάπτυξη ξεκάθαρης στρατηγικής για τη βελτίωση της νομοθεσίας και ορισμένα μέτρα για τη βελτίωση της πρόσβασης των ΜΜΕ στη χρηματοδότηση.

                  4.

                  Οι τομείς δράσης στο εθνικό πρόγραμμα μεταρρυθμίσεων της Πολωνίας, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: δημοσιονομική εξυγίανση βελτίωση του ανταγωνισμού στις επιχειρήσεις δικτύων κοινής ωφελείας αύξηση της ποσότητας και της ποιότητας της έρευνας και ανάπτυξης· πιο περιεκτικές και αποτελεσματικές ενεργές πολιτικές αγοράς εργασίας και βελτίωση του ανθρώπινου δυναμικού και των κινήτρων για εργασία. Σύμφωνα με τα ανωτέρω συνιστάται στην Πολωνία:

                              —

                              να συνεχίσει τη δράση της για τη συνέχιση της δημοσιονομικής εξυγίανσης και να συμπληρώσει το ονομαστικό ανώτατο όριο του ελλείμματος με περαιτέρω μηχανισμούς για την ενίσχυση του ελέγχου των δαπανών,

                              —

                              να βελτιώσει το πλαίσιο του ανταγωνισμού στις επιχειρήσεις δικτύων κοινής ωφελείας, με την επανεξέταση μεταξύ άλλων του ρόλου της ρυθμιστικής αρχής,

                              —

                              να συνεχίσει τις μεταρρυθμίσεις του δημόσιου ερευνητικού τομέα με στόχο την ενίσχυση της έρευνας και ανάπτυξης και της καινοτομίας, καθώς και τη βελτίωση του πλαισίου για επενδύσεις του ιδιωτικού τομέα στην Ε&Α, μεγιστοποιώντας έτσι τα οφέλη από τις άμεσες ξένες επενδύσεις,

                              —

                              να ολοκληρώσει τις μεταρρυθμίσεις των δημόσιων υπηρεσιών απασχόλησης για να ανυψωθεί το επίπεδο και να αυξηθεί η αποτελεσματικότητα της ενεργούς πολιτικής αγοράς εργασίας, ειδικότερα για τους ηλικιωμένους και τους νέους· να μειώσει τη φορολογική επιβάρυνση της εργασίας και να αναθεωρήσει τα συστήματα παροχών ώστε να βελτιωθούν τα κίνητρα για εργασία, να αναπτύξει πολιτικές για την αύξηση της συμμετοχής των ενηλίκων στη δια βίου μάθηση· και να εκσυγχρονίσει τα συστήματα εκπαίδευσης και κατάρτισης σύμφωνα με τις ανάγκες της αγοράς εργασίας.

                  5.

                  Επιπλέον, θα είναι σημαντικό για την Πολωνία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: αναβάθμιση των υποδομών στον τομέα των μεταφορών βελτίωση της προστασίας του περιβάλλοντος περαιτέρω μείωση και ανακατανομή των κρατικών ενισχύσεων· να εξασφαλίσει ένα αποτελεσματικό πλαίσιο ανταγωνισμού για το χρηματοπιστωτικό τομέα να συνεχίσει σθεναρά τη διαδικασία φιλελευθεροποίησης των ενεργειακών αγορών επιτάχυνση της διαδικασίας καταχώρισης των επιχειρήσεων· και να μεριμνά ώστε τα μέσα της πολιτικής συνοχής να στηρίζουν τα διαρθρωτικά μέτρα που επισημαίνονται στην έκθεση εφαρμογής με σκοπό να συμβάλουν στη τόνωση της ανάπτυξης, του ανταγωνισμού, της απασχόλησης και της κοινωνικής συνοχής. Πρέπει να καθοριστεί ένας σταθερός και ρεαλιστικός στόχος για τις συνολικές επενδύσεις σε έρευνα και ανάπτυξη έως το 2010.

            ΠΟΡΤΟΓΑΛΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Πορτογαλία σημειώνει ικανοποιητική πρόοδο κατά την εφαρμογή των μέτρων στο εθνικό της πρόγραμμα μεταρρυθμίσεων, ειδικότερα στο μακροοικονομικό και μικροοικονομικό τομέα. Σχετικά με τις πολιτικές για την απασχόληση, σημειώθηκε επίσης πρόοδος, ιδίως όσον αφορά τη μεταρρύθμιση της εκπαίδευσης και της κατάρτισης, στο πλαίσιο του προγράμματος για νέες ευκαιρίες, αλλά δεν έχει ακόμη αναληφθεί πλήρης δράση όσον αφορά τη δυνατότητα προσαρμογής της αγοράς εργασίας και της ευελιξίας με ασφάλεια. Η πρόοδος όσον αφορά την τήρηση των δεσμεύσεων που αναλήφθηκαν κατά το εαρινό Ευρωπαϊκό Συμβούλιο του 2006 είναι γενικά καλή. Θα χρειαστεί να καταβληθούν σημαντικές περαιτέρω προσπάθειες σε όλους τους τομείς δράσης για να υλοποιηθούν πλήρως οι στόχοι του προγράμματος, λόγω του φιλόδοξου χαρακτήρα τους και της αρχικής κατάστασης της Πορτογαλίας.

                  3.

                  Στα σημαντικά θετικά στοιχεία της διαδικασίας μεταρρυθμίσεων της Πορτογαλίας περιλαμβάνονται οι ευρείες μεταρρυθμίσεις που άρχισαν στη δημόσια διοίκηση, τα μέτρα για τη διευκόλυνση της έναρξης νέων επιχειρήσεων εντός μιας ώρας, η προσαρμογή των καθεστώτων συντάξεων γήρατος, περιεκτικά μέτρα εξυγίανσης της υγειονομικής περίθαλψης και μέτρα για τη βελτίωση του επιπέδου επαγγελματικών προσόντων των νέων και των ενηλίκων. Οι προσπάθειες ενίσχυσης της έρευνας και ανάπτυξης στηρίχτηκαν και εναρμονίστηκαν στο πλαίσιο μιας συναφούς στρατηγικής μέσω του φιλόδοξου τεχνολογικού σχεδίου. Εφαρμόζονται επίσης εκτεταμένες μεταρρυθμίσεις στον τομέα εκπαίδευσης και κατάρτισης, ειδικότερα με μέτρα για να αυξηθεί το επίπεδο βασικών γνώσεων των νέων και να ορθολογικοποιηθεί το εθνικό σχολικό δίκτυο και να ενισχυθεί το εθνικό σύστημα επαγγελματικής κατάρτισης.

                  4.

                  Οι τομείς δράσης στο εθνικό πρόγραμμα μεταρρυθμίσεων της Πορτογαλίας, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: βελτίωση του επιπέδου της εκπαίδευσης και της δια βίου μάθησης· βελτίωση της προσαρμοστικότητας της αγοράς εργασίας και αντιμετώπιση της κατάτμησης της αγοράς. Αυτά τα θέματα πρέπει να αντιμετωπιστούν με την υλοποίηση περαιτέρω προόδου σε επίπεδο διοικητικής μεταρρύθμισης και με τον έλεγχο των δαπανών των κοινωνικών μεταβιβάσεων. Σύμφωνα με τα ανωτέρω, συνιστάται στην Πορτογαλία:

                              —

                              στο πλαίσιο της τρέχουσας διόρθωσης των δημοσιονομικών ανισορροπιών και της μεταρρύθμισης της δημόσιας διοίκησης, να κατευθύνει τις δημόσιες δαπάνες προς δραστηριότητες που ευνοούν περισσότερο την ανάπτυξη, και παράλληλα να διατηρήσει τον αυστηρό έλεγχο των δημόσιων δαπανών γενικά,

                              —

                              να εφαρμόσει μέτρα για την ανύψωση του επιπέδου της εκπαίδευσης των νέων και να αναπτύξει ένα σύστημα επαγγελματικής κατάρτισης που θα ανταποκρίνεται στις ανάγκες της αγοράς εργασίας και θα στηρίζεται στην πρόσφατη πρόταση για τη δημιουργία «εθνικού πλαισίου επαγγελματικών προσόντων»,

                              —

                              να επιδιώξει τον εκσυγχρονισμό της προστασίας της απασχόλησης, ιδίως με μια νομοθεσία που θα ευνοεί την ευελιξία και την ασφάλεια για τη μείωση των υψηλών επιπέδων κατάτμησης της αγοράς εργασίας.

                  5.

                  Επιπλέον, θα είναι σημαντικό για την Πορτογαλία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: να διασφαλίσει την πλήρη εφαρμογή του φιλόδοξου τεχνολογικού σχεδίου, να παγιοποιήσει τις σχέσεις μεταξύ της έρευνας και της βιομηχανίας και να ενισχύσει τη συμμετοχή του ιδιωτικού τομέα· να εξασφαλίσει τον αποτελεσματικό ανταγωνισμό στους τομείς της ενέργειας και των χρηματοοικονομικών αγορών· να μειώσει τις εκπομπές· να μειώσει τις καθυστερήσεις στη μεταφορά της νομοθεσίας της ΕΕ στην εθνική νομοθεσία· και να αντιμετωπίσει τους παράγοντες που εμποδίζουν την κοινωνική συνοχή.

            ΣΛΟΒΕΝΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Σλοβενία σημείωσε ικανοποιητική πρόοδο κατά την εφαρμογή του εθνικού της προγράμματος μεταρρυθμίσεων. Η Σλοβενία θεσπίζει τα κατάλληλα μέτρα σε ορισμένους βασικούς τομείς όπως την επιχειρηματικότητα και τη βελτίωση των κανονιστικών ρυθμίσεων. Έχει ήδη αρχίσει τις περισσότερες από τις σημαντικές μεταρρυθμίσεις των πολιτικών απασχόλησης, επωφελούμενη από σχετικά ευνοϊκές συνθήκες μακροοικονομικής ανάπτυξης. Έχουν ληφθεί ορισμένα μέτρα όσον αφορά τη μεταρρύθμιση των δημόσιων δαπανών με στόχο τη μείωσή τους. Το ίδιο ισχύει, στο μικροοικονομικό τομέα, για την πρόοδο που σημειώθηκε στην τόνωση της καινοτομίας και του ανταγωνιστικού πλαισίου. Όσον αφορά την αγορά εργασίας, δεν σημειώθηκε μέχρι σήμερα ταχεία πρόοδος στην εφαρμογή στρατηγικής για το γηράσκον εργατικό δυναμικό και την άρση των φραγμών στην απασχόληση των νέων. Η πρόοδος στην εκπλήρωση των δεσμεύσεων που αναλήφθηκαν κατά το εαρινό Ευρωπαϊκό Συμβούλιο του 2006, είναι μέτρια.

                  3.

                  Στα θετικά στοιχεία του εθνικού προγράμματος μεταρρυθμίσεων και της εφαρμογής περιλαμβάνονται: οι προσπάθειες φορολογικής μεταρρύθμισης· τα διάφορα μέτρα για την προώθηση της επιχειρηματικότητας· η τρέχουσα αναδιάρθρωση των κρατικών ταμείων σε επενδυτές χαρτοφυλακίου· η μείωση του μεριδίου των κρατικών ενισχύσεων στο ΑΕΠ· και η πρόοδος που σημειώθηκε στην πλήρη ελευθέρωση των αγορών ενέργειας και η δημιουργία δεύτερου ανταγωνιστή στην αγορά.

                  4.

                  Οι τομείς δράσης στο εθνικό πρόγραμμα μεταρρυθμίσεων της Σλοβενίας, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: βελτίωση της μακροπρόθεσμης δημοσιονομικής βιωσιμότητας και αύξηση του ποσοστού απασχόλησης των εργαζομένων μεγαλύτερης ηλικίας· και ενίσχυση των πτυχών της πολιτικής απασχόλησης που αφορούν την ενεργοποίηση και την πρόληψη και που σήμερα αργούν να ανταποκριθούν στις ταχέως μεταβαλλόμενες συνθήκες της αγοράς εργασίας. Σύμφωνα με τα ανωτέρω συνιστάται στη Σλοβενία:

                              —

                              να θεσπίσει περαιτέρω μέτρα για τη στήριξη της μεταρρύθμισης του συστήματος των συντάξεων και να προωθήσει την παράταση της απασχόλησης του γηράσκοντος τμήματος του πληθυσμού, με σκοπό να αυξηθεί το ποσοστό απασχόλησης εργαζομένων μεγαλύτερης ηλικίας και να βελτιωθεί η μακροπρόθεσμη βιωσιμότητα,

                              —

                              να βελτιώσει τις υπηρεσίες απασχόλησης λαμβάνοντας υπόψη την τάση για μεγαλύτερη ευελιξία όσον αφορά τις συμβατικές σχέσεις και τις ήδη ενισχυμένες προϋποθέσεις χορήγησης παροχών, δίνοντας μεγάλη προτεραιότητα στην άμεση παροχή υπηρεσιών αμέσως μετά την απώλεια της θέσης εργασίας.

                  5.

                  Επιπλέον, θα είναι σημαντικό για τη Σλοβενία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: να καθορίσει συγκεκριμένους και ρεαλιστικούς στόχους για τις επενδύσεις σε έρευνα και ανάπτυξη· να ενισχύσει το ρόλο της νέας υπηρεσίας ανάπτυξης και του οργανισμού τεχνολογίας της Σλοβενίας· να ενισχύσει την εφαρμογή του νομικού πλαισίου για την προστασία των δικαιωμάτων πνευματικής ιδιοκτησίας· να βελτιώσει τον ανταγωνισμό, ιδίως στα ρυθμιζόμενα επαγγελματικά συμφέροντα και υπηρεσίες, και να αυξήσει την αποτελεσματικότητα της υπηρεσίας προστασίας του ανταγωνισμού· να προωθήσει περισσότερο τις περιβαλλοντικές τεχνολογίες και την ενεργειακή απόδοση· να μειώσει το χρόνο σύστασης νέων επιχειρήσεων και να περιορίσει το σχετικό κόστος· να περιορίσει την κατάτμηση της αγοράς εργασίας και να εντάξει τους νέους στην αγορά εργασίας· και τέλος να ενισχύσει τους δεσμούς μεταξύ του εκπαιδευτικού συστήματος και της αγοράς εργασίας.

            ΣΛΟΒΑΚΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Σλοβακία σημείωσε πρόοδο κατά την εφαρμογή του εθνικού της προγράμματος μεταρρυθμίσεων. Εντούτοις, υπάρχουν ακόμη σοβαρές προκλήσεις και η ανάγκη λήψης περαιτέρω μέτρων, ιδίως στο μικροοικονομικό τομέα και στον τομέα της απασχόλησης. Η πρόοδος ήταν ανάμεικτη όσον αφορά την εκπλήρωση των υποχρεώσεων που συμφωνήθηκαν στο εαρινό Ευρωπαϊκό Συμβούλιο του 2006.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων και της εφαρμογής του, συμπεριλαμβάνονται: οι πολιτικές για τη βελτίωση του επιχειρηματικού περιβάλλοντος και τη δημιουργία μιας κοινωνίας της πληροφορίας αρχίζουν τώρα να αποδίδουν καρπούς· η ανάπτυξη της απασχόλησης ενισχύθηκε από τα νέα φορολογικά κίνητρα, τα μέτρα κινητικότητας και ορισμένες βελτιώσεις που επήλθαν στην παροχή υπηρεσιών σε ορισμένες μειονεκτούσες ομάδες· και η πρόοδος που σημειώθηκε στην τριτοβάθμια εκπαίδευση μαζί με τα νέα μέτρα για τη στήριξη της χρήσης των ΤΠΕ και την ένταξη των παιδιών με αναπηρία στο εκπαιδευτικό σύστημα.

                  4.

                  Οι τομείς δράσης στο εθνικό πρόγραμμα μεταρρυθμίσεων της Σλοβακίας, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: στο πλαίσιο της δημοσιονομικής εξυγίανσης, η ανακατανομή περισσότερων πόρων σε έρευνα και ανάπτυξη, στην καινοτομία και στην εκπαίδευση και η ανάπτυξη συγκεκριμένων στρατηγικών και προτεραιοτήτων σε αυτούς τους τομείς· η ενίσχυση της δράσης για τη βελτίωση των δεξιοτήτων και της δια βίου μάθησης· και συμπληρωματικές προσπάθειες για τη μείωση της μακροχρόνιας ανεργίας, ιδίως μεταξύ των ευάλωτων ομάδων, περιλαμβανομένης της μειονότητας των Ρομ. Σύμφωνα με τα ανωτέρω συνιστάται στη Σλοβακία:

                              —

                              να ανακατανείμει τις δαπάνες προς την έρευνα και ανάπτυξη και την εκπαίδευση και να ολοκληρώσει την ανάπτυξη μιας περιεκτικής εθνικής στρατηγικής έρευνας και ανάπτυξης και καινοτομίας με ισχυρές διασυνδέσεις μεταξύ των ερευνητικών ιδρυμάτων και των επιχειρήσεων,

                              —

                              να υιοθετήσει μια στρατηγική δια βίου μάθησης που να καλύπτει την ανάπτυξη σε όλα τα συστήματα και επίπεδα εκπαίδευσης και κατάρτισης και η οποία να ανταποκρίνεται στις ανάγκες της αγοράς εργασίας και των ατόμων και να βελτιώνει τα προσόντα και τις δεξιότητες, και να ολοκληρώσει τη μεταρρύθμιση της τριτοβάθμιας εκπαίδευσης με μεταρρυθμίσεις της πρωτοβάθμιας και δευτεροβάθμιας εκπαίδευσης,

                              —

                              να αναπτύξει μια περιεκτική προσέγγιση για την αντιμετώπιση της μακροχρόνιας ανεργίας, ιδίως με την ανάπτυξη στοχοθετημένων ενεργών πολιτικών αγοράς εργασίας για τις πιο ευάλωτες ομάδες.

                  5.

                  Επιπλέον, θα είναι σημαντικό για τη Σλοβακία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: να συνεχίσει τις προσπάθειες στο πλαίσιο των πολιτικών των ΤΠΕ, ιδίως της ευρυζωνικής υποδομής· να βελτιώσει το σύστημα των κανονιστικών ρυθμίσεων· να διευθετήσει τις μισθολογικές διαφορές μεταξύ των δύο φύλων· και να αναπτύξει μια ενεργό στρατηγική για την παράταση της απασχόλησης ατόμων μεγαλύτερης ηλικίας.

            ΦΙΝΛΑΝΔΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Φινλανδία σημείωσε πολύ ικανοποιητική πρόοδο κατά την εφαρμογή του εθνικού της προγράμματος μεταρρυθμίσεων. Η Φινλανδία ανταποκρίνεται επίσης ικανοποιητικά στις δεσμεύσεις που ανέλαβε στο εαρινό Ευρωπαϊκό Συμβούλιο του 2006. Σημειώθηκε ιδιαίτερη πρόοδος στο επιχειρηματικό περιβάλλον για τις ΜΜΕ.

                  3.

                  Μεταξύ των πολλών θετικών στοιχείων του εθνικού προγράμματος μεταρρυθμίσεων της Φινλανδίας και της εφαρμογής του συμπεριλαμβάνονται: η περαιτέρω δράση για την αναβολή της συνταξιοδότησης, η συμπλήρωση της ήδη εκτεταμένης δράσης για την ενίσχυση της βιωσιμότητας των δημόσιων οικονομικών και για την προετοιμασία της Φινλανδίας να αντιμετωπίσει τις συνέπειες της γήρανσης του πληθυσμού, και ένα φάσμα σημαντικών μέτρων για την περαιτέρω βελτίωση της εξαιρετικής βάσης γνώσεων που υπάρχει στη Φινλανδία.

                  4.

                  Επιπλέον, θα είναι σημαντικό για τη Φινλανδία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: να εφαρμόσει μεταρρυθμίσεις για τη βελτίωση του ανταγωνισμού και της παραγωγικότητας σε ορισμένους τομείς υπηρεσιών απλοποιώντας τις διαδικασίες προσλήψεων για τις επιχειρήσεις· να ενθαρρύνει τα τοπικά συστήματα διαπραγμάτευσης των μισθών και να επιλύσει τις συμφορήσεις στην αγορά εργασίας, με ειδικότερο στόχο την αντιμετώπιση της υψηλής διαρθρωτικής ανεργίας, και ιδίως την ανεργία των ανειδίκευτων εργαζομένων, συμπεριλαμβανομένων των νέων.

            ΣΟΥΗΔΙΑ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Η Σουηδία σημείωσε πολύ ικανοποιητική πρόοδο κατά την εφαρμογή του εθνικού της προγράμματος μεταρρυθμίσεων το οποίο αναθεωρήθηκε από τη νέα κυβέρνηση. Τηρεί επίσης τις περισσότερες από τις δεσμεύσεις που ανέλαβε κατά το εαρινό Ευρωπαϊκό Συμβούλιο του 2006. Το μακροοικονομικό πλαίσιο που συνδέεται με τη σταθερότητα είναι το κατάλληλο και αποδίδει. Καταβάλλεται σημαντική προσπάθεια για την ενίσχυση των κινήτρων για εργασία. Απαιτείται η θέσπιση συμπληρωματικών μέτρων για την προώθηση του ανταγωνισμού στις υπηρεσίες.

                  3.

                  Μεταξύ των θετικών στοιχείων του εθνικού προγράμματος μεταρρυθμίσεων της Σουηδίας και της εφαρμογής του συμπεριλαμβάνονται: η πρόοδος που σημειώθηκε στην αύξηση των δημόσιων επενδύσεων σε έρευνα και ανάπτυξη και η επίσπευση των μέτρων για την ενθάρρυνση της καινοτομίας· η ενεργητική προσέγγιση για την ενθάρρυνση της επιχειρηματικότητας· οι επιδόσεις της Σουηδίας για την προώθηση της βιώσιμης χρήσης της ενέργειας, που συγκαταλέγεται μεταξύ των καλύτερων στην ΕΕ· η πρόοδος στην αύξηση της προσφοράς εργασίας· τα μέτρα που βοηθούν στην απλοποίηση της διαχείρισης μιας επιχείρησης και την καθιστούν αποδοτικότερη, με τη σταδιακή κατάργηση των φόρων και τη μείωση των διοικητικών επιβαρύνσεων· και προτάσεις για την παροχή κινήτρων για εργασία, ιδίως οι αλλαγές των συστημάτων φορολογίας της εργασίας και των παροχών.

                  4.

                  Επιπλέον, θα είναι σημαντικό για τη Σουηδία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: να εφαρμόσει περισσότερα κανονιστικά μέτρα για την αύξηση του ανταγωνισμού, ιδίως στις υπηρεσίες· να προβεί ταχέως στις προγραμματιζόμενες βελτιώσεις του συστήματος εκτίμησης του αντικτύπου· να εφαρμόζει μια πιο συναφή προσέγγιση για καλύτερες κανονιστικές ρυθμίσεις· να ενισχύσει τη στρατηγική της για την αύξηση της προσφοράς εργασίας και των ωρών εργασίας, με την εφαρμογή των προτάσεων για περισσότερα κίνητρα εργασίας, καθώς και με αυστηρότερα μέτρα αύξησης του ποσοστού απασχόλησης μεταναστών και νέων και την επανένταξη ατόμων που απουσιάζουν λόγω ασθενείας.

            ΗΝΩΜΕΝΟ ΒΑΣΙΛΕΙΟ

                  1.

                  Υπό το φως της ανάλυσης που παρουσιάστηκε στην ετήσια έκθεση προόδου της Επιτροπής του 2007 —Μέρος ΙΙ— και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:

                  2.

                  Το Ηνωμένο Βασίλειο σημειώνει ικανοποιητική πρόοδο στην εφαρμογή του εθνικού του προγράμματος μεταρρυθμίσεων και στην τήρηση των δεσμεύσεων που ανέλαβε κατά το εαρινό Ευρωπαϊκό Συμβούλιο του 2006. Σημειώθηκε ισχυρή πρόοδος σε όλους τους τομείς πολιτικής, ειδικότερα στη μικροοικονομική πολιτική και στην πολιτική απασχόλησης. Όσον αφορά τη μακροοικονομική πολιτική, η δημοσιονομική εξυγίανση έχει ήδη αρχίσει και υπάρχουν σχέδια για περαιτέρω δημοσιονομική εξυγίανση τα οποία θα πρέπει να εφαρμοστούν· επίσης καταρτίστηκαν σχέδια για τη μεταρρύθμιση των συντάξεων, με την κατάθεση νομοσχεδίων στο Κοινοβούλιο προς συζήτηση. Το Ηνωμένο Βασίλειο κατέβαλε μεγαλύτερες προσπάθειες για τη συμμετοχή όλων των ενδιαφερόμενων μερών.

                  3.

                  Τα ιδιαιτέρως θετικά στοιχεία στην εφαρμογή των μεταρρυθμίσεων από το Ηνωμένο Βασίλειο αφορούν την ενθάρρυνση της επιχειρηματικότητας, την προώθηση καλύτερων κανονιστικών ρυθμίσεων και τις μεταρρυθμίσεις στον τομέα της κοινωνικής πρόνοιας. Έχουν ήδη γίνει πολλές άλλες επιτυχείς μεταρρυθμίσεις, όπως το άνοιγμα της αγοράς ενέργειας, η αύξηση των επενδύσεων στις υποδομές των μεταφορών, και οι πολιτικές τιμολόγησης, για παράδειγμα το τέλος κυκλοφοριακής συμφόρησης στο Λονδίνο. Το Ηνωμένο Βασίλειο έχει επίσης αναλάβει καινοτόμους μεταρρυθμίσεις για τη βελτίωση της ποιότητας των δημόσιων δαπανών που βρίσκονται ακόμη στο στάδιο εφαρμογής.

                  4.

                  Οι τομείς δράσης στο εθνικό πρόγραμμα μεταρρυθμίσεων του Ηνωμένου Βασιλείου, στους οποίους διατηρούνται προβλήματα τα οποία πρέπει να αντιμετωπιστούν ως υψίστης προτεραιότητας, είναι οι εξής: βελτίωση των βασικών και ενδιάμεσων δεξιοτήτων σε σύγκριση με άλλες οικονομίες και θέσπιση περαιτέρω μέτρων για την υποστήριξη των μειονεκτούντων ατόμων και την αντιμετώπιση του αποκλεισμού στην αγορά εργασίας. Σύμφωνα με τα ανωτέρω συνιστάται στο Ηνωμένο Βασίλειο:

                              —

                              να αυξήσει τις βασικές και ενδιάμεσες δεξιότητες, που εξετάζονται με την πρόσφατη επανεξέταση Leitch για τις δεξιότητες, με στόχο την αύξηση της παραγωγικότητας, και περαιτέρω βελτίωση των προοπτικών απασχόλησης για τα πιο μειονεκτούντα άτομα.

                  5.

                  Επιπλέον, θα είναι σημαντικό για το Ηνωμένο Βασίλειο, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: να εξασφαλίσει την πραγματική εφαρμογή των σημερινών προτάσεων για τη μεταρρύθμιση του συνταξιοδοτικού συστήματος· να αυξήσει προοδευτικά την παροχή στέγης για να μειωθούν οι πιέσεις των τιμών στέγης μεσοπρόθεσμα· να εφαρμόσει τη στρατηγική του για την επιστήμη και την καινοτομία· θα πρέπει να αναφέρονται ενδιάμεσος στόχος και επίπεδο ποιότητας στις επενδύσεις για έρευνα και ανάπτυξη για το 2010 και θα πρέπει να θεσπιστούν μέτρα για να ενισχυθούν περισσότερο τα κίνητρα για τις επενδύσεις και να αυξηθεί η συμμετοχή του ιδιωτικού τομέα ·και να βελτιώσει περαιτέρω την πρόσβαση στη μέριμνα για την παιδική ηλικία.

            ΚΡΑΤΗ ΜΕΛΗ ΤΗΣ ΖΩΝΗΣ ΤΟΥ ΕΥΡΩ

                  1.

                  Υπό το φως της ανάλυσης που παρουσιάζεται ανωτέρω και με βάση τις ολοκληρωμένες κατευθυντήριες γραμμές για την ανάπτυξη και την απασχόληση, συνάγονται τα εξής συμπεράσματα:

                  2.

                  Οι εκθέσεις εφαρμογής για τα κράτη μέλη της ζώνης του ευρώ δείχνουν ότι γενικά σημειώνεται πρόοδος η οποία αντανακλά την ουσιαστική δράση που έχει αναληφθεί σε πολλές χώρες. Με τη ζώνη του ευρώ να αναπτύσσεται σύμφωνα με το δυναμικό της, τις θετικές εξελίξεις στις αγορές εργασίας να αντικατοπτρίζονται στην πτωτική τάση της ανεργίας και στην αύξηση της απασχόλησης, και με διάφορες μεταρρυθμίσεις να βρίσκονται στο στάδιο της υλοποίησης, οι προοπτικές για μια παρατεταμένη ανάκαμψη της οικονομίας έχουν βελτιωθεί σημαντικά. Μέχρις ενός βαθμού, αυτή η βελτίωση της οικονομικής κατάστασης οφείλεται στις διαρθρωτικές μεταρρυθμίσεις που έχουν ήδη γίνει. Αυτή η δυναμική θα πρέπει να αξιοποιηθεί για να προωθηθεί δραστήρια η εφαρμογή στρατηγικών στον τομέα των μεταρρυθμίσεων και της δημοσιονομικής εξυγίανσης. Η στενότερη οικονομική και δημοσιονομική αλληλεξάρτηση που απορρέει από την ύπαρξη του ενιαίου νομίσματος καθιστά αναγκαία την εφαρμογή από τα κράτη μέλη φιλόδοξων πολιτικών οι οποίες, πέραν από το στόχο της αύξησης του αναπτυξιακού δυναμικού, πρέπει να περιλαμβάνουν και μέτρα για την ομαλή λειτουργία της προσαρμογής στη νομισματική ένωση. Στο πλαίσιο αυτό, απαιτείται αποτελεσματικός συντονισμός της οικονομικής πολιτικής σε επίπεδο ευρωζώνης, ο οποίος θα συμβάλει επίσης στην προώθηση πολιτικών ενεργειών στα κράτη μέλη με στόχο την επίτευξη δημοσιονομικής πειθαρχίας και διαρθρωτικών μεταρρυθμίσεων. Αυτές θεωρούνται αναγκαίες για να αυξηθεί το αναπτυξιακό δυναμικό της οικονομίας, να ενισχυθεί η ικανότητα της ζώνης του ευρώ να αντιμετωπίζει ασύμμετρες κρίσεις και κατά συνέπεια για να διατηρηθεί η σταθερότητα των τιμών με παράλληλη τόνωση του δυναμισμού της οικονομίας στη ζώνη του ευρώ.

                  3.

                  Μεταξύ των θετικών στοιχείων που απορρέουν από την εφαρμογή των εθνικών προγραμμάτων μεταρρυθμίσεων των κρατών μελών της ζώνης του ευρώ συγκαταλέγεται το γεγονός ότι εφαρμόζονται ή προγραμματίζονται ενθαρρυντικές μεταρρυθμίσεις ώστε να αυξηθεί η χρησιμοποίηση του εργατικού δυναμικού και η παραγωγικότητα της εργασίας, να ενισχυθούν η έρευνα και ανάπτυξη και η καινοτομία, να αναπτυχθεί το ανθρώπινο κεφάλαιο και να δημιουργηθεί ένα πιο ελκυστικό επιχειρηματικό περιβάλλον, ιδίως με πολιτικές για την αύξηση της ανταγωνιστικότητας και την περαιτέρω βελτίωση των κανονιστικών ρυθμίσεων. Η ένταξη των εθνικών προγραμμάτων μεταρρυθμίσεων σε ένα συγκροτημένο και φιλόδοξο ευρύτερο πλαίσιο πολιτικής θα μπορούσε να οδηγήσει στην περαιτέρω ενίσχυσή τους.

                  4.

                  Με βάση τα συμπεράσματα πολιτικής που συνάγονται για κάθε μεμονωμένο κράτος μέλος της ζώνης του ευρώ σύμφωνα με τα εθνικά τους προγράμματα μεταρρυθμίσεων, απαιτείται να αναληφθεί επειγόντως δράση στο σύνολο των χωρών της ευρωζώνης σε τομείς δράσης οι οποίοι θα βελτιώσουν τη λειτουργία της ΟΝΕ και θα συμβάλουν στην αντιμετώπιση των αποκλίσεων που εξακολουθούν να υπάρχουν όσον αφορά τον πληθωρισμό, την ανταγωνιστικότητα και την οικονομική ανάπτυξη. Από δημοσιονομικής πλευράς, ενώ σημειώνεται πρόοδος στη μείωση των ελλειμμάτων, ορισμένες χώρες πρέπει να επιταχύνουν το ρυθμό της διαρθρωτικής δημοσιονομικής εξυγίανσης και να συνεχίσουν τις μεταρρυθμίσεις των συνταξιοδοτικών συστημάτων και των συστημάτων υγειονομικής περίθαλψης για να αντιμετωπίσουν τις δημοσιονομικές επιπτώσεις που επιφέρει η γήρανση των πληθυσμών. Επιπλέον, η ποιότητα των δημόσιων οικονομικών θα πρέπει να βελτιωθεί, ιδίως με στόχο την τόνωση της παραγωγικότητας και της καινοτομίας, συμβάλλοντας κατ’ αυτόν τον τρόπο στην οικονομική ανάπτυξη και στη δημοσιονομική σταθερότητα. Για να εξασφαλιστεί η ύπαρξη δυναμικότερων και αποτελεσματικότερων μηχανισμών εσωτερικής προσαρμογής στην ΟΝΕ, η λειτουργία των αγορών θα πρέπει να βελτιωθεί με την ενίσχυση του ανταγωνισμού και τη μεγαλύτερη ελευθέρωση, δηλαδή να εξασφαλιστούν η καλύτερη κινητικότητα των συντελεστών παραγωγής, η ταχεία προσαρμογή των τιμών και των μισθών στους κλυδωνισμούς της οικονομίας, και η στενότερη εμπορική ενοποίηση. Η τόνωση της καινοτομίας και η αύξηση της παραγωγικότητας είναι ζωτικής σημασίας. Στο πλαίσιο μιας νομισματικής ένωσης, η σταθερή προσήλωση σε μισθολογικές εξελίξεις που οδηγούν στη σταθερότητα έχει επίσης μεγάλη σημασία προκειμένου να εξασφαλιστούν η ανταγωνιστικότητα και η απασχόληση τόσο μεσοπρόθεσμα όσο και μακροπρόθεσμα. Η τακτική ανασκόπηση της λειτουργίας των μηχανισμών καθορισμού των τιμών και των μισθών (δημόσιου και ιδιωτικού τομέα) θα πρέπει επομένως να συνεχιστεί. Περισσότερη προσοχή πρέπει να δοθεί στην κινητικότητα των εργαζομένων στις χώρες της ζώνης του ευρώ. Τόσο οι χρηματοοικονομικές αγορές όσο και οι αγορές προϊόντων διαδραματίζουν βασικό ρόλο στην εξομάλυνση της εσωτερικής προσαρμογής. Η επικείμενη επανεξέταση της εσωτερικής αγοράς θα είναι ιδιαίτερης σημασίας για τη ζώνη του ευρώ, καθώς και η ταχεία εφαρμογή της οδηγίας για τις υπηρεσίες και η πλήρης υλοποίηση του σχεδίου δράσης για τις χρηματοοικονομικές υπηρεσίες. Η βελτίωση του ανταγωνισμού στις αγορές υπηρεσιών θα συμβάλει περαιτέρω στην εξομάλυνση της προσαρμογής στην ΟΝΕ.
                  Με βάση με τα ανωτέρω συνιστάται στα κράτη μέλη της ζώνης του ευρώ, παράλληλα με τις ειδικές ανά χώρα συστάσεις:

                              —

                              να επωφεληθούν από την ευνοϊκή οικονομική συγκυρία για να επιδιώξουν ή να συνεχίσουν μια φιλόδοξη δημοσιονομική εξυγίανση προς την κατεύθυνση των μεσοπρόθεσμων στόχων τους σύμφωνα με το Σύμφωνο Σταθερότητας και Ανάπτυξης, προσπαθώντας έτσι να επιτύχουν ετήσια διαρθρωτική προσαρμογή τουλάχιστον 0,5 % του ΑΕΠ που θεωρείται ως το ποσοστό αναφοράς,

                              —

                              να βελτιώσουν την ποιότητα των δημόσιων οικονομικών τους με την αναπροσαρμογή των δημόσιων δαπανών και του φορολογικού συστήματος, με στόχο την αύξηση της παραγωγικότητας και της καινοτομίας, συμβάλλοντας κατ’ αυτόν τον τρόπο στην οικονομική ανάπτυξη και στη δημοσιονομική σταθερότητα,

                              —

                              να εφαρμόσουν με αποτελεσματικό τρόπο μέτρα για τη βελτίωση του ανταγωνισμού, ιδίως στον τομέα των υπηρεσιών, και να επιταχύνουν την εφαρμογή μέτρων που προωθούν την πλήρη ενοποίηση των χρηματοοικονομικών αγορών και τον ανταγωνισμό στις λιανικές χρηματοοικονομικές υπηρεσίες,

                              —

                              να βελτιώσουν την ευελιξία και την ασφάλεια στις αγορές εργασίας, μεταξύ άλλων με την καλύτερη εναρμόνιση των μισθολογικών εξελίξεων σύμφωνα με την παραγωγικότητα, με την εξισορρόπηση της προστασίας της απασχόλησης και της ασφάλειας στην αγορά και με τη θέσπιση μέτρων για την προώθηση της κινητικότητας του εργατικού δυναμικού διασυνοριακά και μεταξύ επαγγελματικών δραστηριοτήτων.

                  5.

                  Λόγω των επιπτώσεων και των συνεργειών που απορρέουν από τις εθνικές πολιτικές και τις τοπικές εξελίξεις στο εσωτερικό της νομισματικής ένωσης, τα κράτη μέλη της ζώνης του ευρώ πρέπει να αποβλέπουν στον ουσιαστικό συντονισμό των εφαρμοζόμενων πολιτικών, ειδικότερα στο πλαίσιο της Ευρωομάδας και, όπου αυτό ισχύει βάσει παλαιότερων συμφωνιών, στα διεθνή φόρουμ. Αυτό θα συμβάλει σημαντικά στην επιτυχή αντιμετώπιση των προκλήσεων πολιτικής μέσα στη ζώνη του ευρώ αλλά και στην παγκόσμια οικονομία. Τα κράτη μέλη της ζώνης του ευρώ καλούνται να λάβουν υπόψη τους τις παρούσες συστάσεις κατά τη χάραξη των εθνικών τους πολιτικών. Η Ευρωομάδα θα εξετάζει σε τακτική βάση την εφαρμογή τους.